text:
Um tú vilt hava eitt gott starv, so eigur tú at koma til Føroya. Tað vísir ein kanning, sum Stuðulsstovnurin hevur gjørt millum føroyingar, sum hava tikið hægri prógv. Kanningin vísir, at tað er lættari at fáa fæst starv í Føroyum enn burturi. Kanningin vísir eisini, at eingin munur er á lønini í Føroyum og í Danmark. Fríggjadagin 26. og leygardagin 27. september verður JobMatch stevna á Norðurbryggjuni í Keypmannahavn. Á JobMatch fara fyritøkur og stovnar at bjóða seg fram, og tú kanst finna títt dreymastarv í Føroyum. Harumframt verða viðkomandi framløgur. Fríggjakvøldið verður netverkstiltak í Føroyahúsinum við kjaki um føroyska framtíðarsamfelagið, góðum føroyskum tónleiki og práti við vinir og kenningar.
Á heimasíðuni jobmatch.fo ber til at bíleggja sær eitt "JobPrát", sum er ein óbindandi styttri samrøða (10-15 min.), har tú fært høvið at kunna teg um starvs-, praktik- og serrits møguleikar umframt at greiða frá um teg sjálva/n.
JobMatch vendir sær til útisetar og teirra makar, bæði tey sum eru undir lestri, og tey, sum hava lokið útbúgving og arbeiða uttanlanda. JobMatch ger tað lættari hjá tær at koma í samband við føroyskar fyritøkur og stovnar, og tiltakið er ókeypis.
JobMatch verður fyriskipað av Bitland í samstarvið við Tórshavnar Kommunu og SamVit. Høvuðsstuðlar eru Føroya Banki og Tórshavnar Kommuna.


c: text/html

text:
Klokkan er farin av níggju ólavsøkumorgun, og tú ætlar at skriva nøkur orð um ólavsøkuróðrarnar. Sólin skínur gjøgnum gluggarnar og frálíkt ólavsøkuveður. Til tess at fáa heildarmynd yvir ólavsøkuróðrarnar valdi eg at síggja róðrarnar í sjónvarpinum. Var mest sum bara spentur um tríggjar róðrar, tí seks manningar høvdu jú longu vunnið meistaraheitið. Einki óvæntað úrslit á ólavsøku í ár, tó at veðrið aftur í ár darvaði sunnastu bátunum, sum høvdu verri umstøður uttan fyri Molan enn bátarnir, sum lógu nærri Sandagerðsnesi. Men hetta eru nú treytirnar í føroyskum kappróðri. Men fyrst til 10-mannafarsróðurin.
Ormurn var stóri favoritturin, men tað, sum eg legði mest merki til, var, at vit kundu kanska fingið ein heilt annan róður, um Suðuroyingur ikki lág eftir í fyrsta startinum, tí tá fekk Klaksvíkingur heilt góðan start, meðan ein minni góðan start í umstartinum.
Fyri Suðuroying var ólavsøkuróðurin ein ”kantastrofa”, tí fyrst lág báturin eftir í fyrsta startinum og síðan fekk báturin heilt ringan start í seinna startinum. Ormurin vísti enn einaferð, at hann er besta 10-mannafarið í summar. Teinurin er bara 901,25 metrar, og løgið, at so stórur munur er millum fremstu 10-mannaførini og aftastu bátarnar.
Í barnaróðrinum var alt longu avgjørt fyri ólavsøku, tí Firvaldur av Tvøroyri við gentum og Fiskurin úr Vági við dreingjum longu vóru meistarar. Firvaldur vann tryggan róður á Havnarvág, meðan Fiskurin gjørdist nummar trý. Genturnar umborð á Firvaldi eru ov gamlar at rógva barnaróður næsta ár. Áhugavert, at Heykur nýggja 5-mannafarið úr Hósvík vann barnaróðurin við dreingjum.
Dreingjaróðurin gjørdist eins spennandi, og vit roknaðu við. Sílið og Jallurin vóru í harðari kapping allan teinin, meðan Drekin hevði serliga trupulleika inn á Molan. Her má eg eisini takka Suna Merkistein og Ludvík við Stein fyri frálíka frásøgn og viðmerking. Teir livdu veruliga við, sum var tað ein 10-mannafarsróðurin, har bátarnir lógu stavn um stavn.
Vit kenna góðu manningina umborð á Sølmundi, har eingin kvinna býr í Runavík. Tær róðu ikki eins væl uttan fyri Molan og í óslætta sjógvinum innan fyri Molan, men tá sást, at hesar kvinnur duga at rógva og hava royndirnar. Eisini áhugavert at síggja tær umborð á Smyrli, sum rógva væl, og tær umborð á Páll Fanga. Vónandi eru tær allar við næsta ár.
Masterróðrarnir vóru pínligir
Ætlan at fáa eldri rógvarar at rógva um meistaraheitið seinast tríggjar stevnurnar er miseydnað. Beinleiðis pínligt at síggja bara eitt 10-mannafar rógva á Havnarvág og ein Jarnbard við kvinnum, sum slett onga mótstøðu fær. Kringvarpið boðaði knappliga frá, at 10-mannafarið Tórsbáturin møtti ikki upp og uttan at siga frá, so Hvítravnur róði einsamallur vágni. Pínligt, sjálvt um menninir róðu heilt væl.
Um hasir eldru manningarnar skulu rógva á ólavsøku, skulu tær rógva beint eftir barnaróðurin ella eftir 10-mannafarsróðurin.
Sum tað var áhugavert at síggja genturóðurin eisini við HR-brillum. Blikur stóð at vinna meistaraheitið, men vann tað ikki. Tambar legði hart út frá byrjan og vann tryggan róður. Spenningurin var í endaspurtinum, um Tambar ella Blikur vunnu meistaraheitið. Ja, so hendi tað, sum ikki mátti henda fyri Blik.
Ungu genturnar umborð á Drekanum, sum róðu barnaróður í fjør, komu at gera av, at Tambar vann meistaraheitið og ikki Blikur. Drekin fekk ikki góðan start, men kom sær fram í oddin á hálvum Molanum, og í endaspurtinum vann sær silvurheiðursmerkini. Hetta førdi til, at Tambar vann meistaraheitið og ikki Blikur. Spennandi at síggja.
Sum ungu menninir umborð á Páll Fanga rógva væl. Sama uppskift allar sjey róðrarnar í summar. Leggja ikki so hart út, har serliga Gongurólvur leggur seg á odda frá byrjan. Men teir umborð á Páll Fanga eru so lættar og í so góðari venjing, at teir vunnu á serliga Gongurólvi og Rádna á hvørjari stevnu. Óførir ungi menn má sigast.
8-mannafarsróðurin á ólavsøku var heilt serligur, tí vit sóu í sjónvarpinum eftir róðurin ungan mann umborð við húnu og homlubandi í hond. Ørvur var mannaður til ólavsøkuróðurin við monnum við tilknýti til Argja Róðrarfelag.
Tú sást í sjónvarpinum, at 150 metrar frá startinum var toftumaður umborð á Ørvi givin at rógva. Gitti, at maðurin kanska var vorðin sjúkur, men tað var húnan, sum var loysna úr stokkinum, so hann ikki fekk róð. Ungi maður var meira enn keddur á sjónvarpsmyndini.
Mítt størsta vónbrot í róðrarárinum 2018 er júst málið um Ørv, sum er nýggjur bátar. Eg hjálpti til at fá útvega 8-mannafarið, og sjálvandi gjørdist eg keddir, tá menn eftir norðoyastevnu og sundalagsstevnu valdu at seta Ørv í neystið og fara til Klaksvíkar eftir Nevinum Reyða og seta hann í gamla neystið í Álakeri.
Ógvuslig avgerð at vraka ein nýtt 8-mannafar eftir tveir róðrar, og serliga, tá vit onnur vita, at einki galið er við bátinum. Hetta vísar allir sjey róðrarnir í summar. Ørvur var trettan sekund eftir Argjabátin á norðoyastevnu og var trettan sekund eftir Argjabátin á ólavsøku á einum 901,25 metra teini.
Og hyggur tú í hagtølini í øllum sjey róðrunum, so var mest sum sama fjarstøða frá Ørvi/Nevinum Reyða og fram til fremsta bátin. Frá ellivu til fjúrtan sekund. Hetta er prógvið, at einki er galið við Ørvi. Fái ilt í mítt HR hjartað at hugsa um nýggja stakkals Ørv. Hetta bátaskiftið var betri ógjørt.
5-mannaførini við kvinnum vóru eisini áhugaverd, tí Jallurin var um reppið at fremja sama roysni, sum sílakvinnurnar gjørdu á ólavsøku í fjør. Tá lá Jallurin sunnaliga á málinum í meira óslættað sjógvinum og formáddu sær lítið í aldunum, men sílakvinnurnar dugnu at rógva í slíkum veðri. Tíverri miseydnaðist myndin frá hesum róðrinum.
Í ár var øðrvísi, tí Jallurin lá nærri Sandagerðsnesi. Hann fekk frálíkan start, og á Molanum var Jallurin eina bátslongd á odda, og róðrarlagið var so mikið gott, at tað sá út at halda inn á málið. Men so vísti merkjaðu kvinnurnar umborð á Erlu Kongsdóttir, hví júst tær vinna allar róðrarnar í summar.
Ikki gekk eins væl hjá sílakvinnunum, sum høvdu stórar trupulleika í tí óslættan inn á Molan, men tá var ov seint at gera seg galdandi heilt frammi í oddanum.
Alt væl frágingið
Um stóra ólavsøkutiltakið, sum ólavsøkuróðrarnir eru, so gekk heilt væl at avgreiða róðrarnar. Eisini frálíkt avrik av Kringvarpinum bæði inni á dráttinum við samrøðum og í kringvarpsbátinum. Tó vóru myndirnar frá kringvarpsbátinum nakað myrkar, so allir bátirnir vóru myrkir og líktist. Umstøðurnar at film og taka myndir vóru ikki góðar, tí sterka sólarljósið skein bein inn í linsurnar.
Argja Róðrarfelag, Róðrarfelagið Knørrur og Havnar Róðrarfelag saman við Róðrarsambandinum stóðu fyri ólavsøkuróðrunum. Frálíkt avrik og tøkk skulu tit hava fyri tað. Eisini takk fyri eitt frálíkt róðrarár, sum í allar mátar hevur gingið av tí allar besta. OK. Onkur genturóður gekk ikki nóg væl, har ætlan var um umróður. Hetta koma vit altíð at uppliva í føroyskum kappróðri, har veður og vindur viðspælari. Takk fyri í ár. (Vagnur)

robotstxt: allowed

filter: keep


text:
Kvinnurenningin
Kvinnurenning er ikki ein kapping. Eingi heiðursmerki eru til nr. 1, 2 og 3. Kvinnurenning er eitt tiltak fyri allar kvinnur, sum renna ella ganga av áhuga og fyri stuttleikar, men eisini tí tær vita at rørsla er týdningarmikil.
Kvinnurenningin 2015 verður leygardagin 22. august kl 16:00 MEN minst til at chip til tíðarskráseting skal heintast áðrenn og so verður upphiting og tala, so faktiskt byrjar sjálvt tiltakið á Tórsbreyt kl 15:00. Tvær rutur eru at velja ímillum, tann eina rutan er 5 km og so barnavognsrutan, sum er 2,5 km. Vit byrja á Tórsbreyt og enda á Vaglinum! Ruturnar síggjast niðast á hesi síðuni.
Kvinnurenningin var á fyrsta sinni í Hoydølum tann 20. august 2005 og ætlanin var, at hetta skuldi vera eitt afturvendandi tiltak. Tað eydnaðist í 2006 og 2007, men í 2008 var ongin kvinnurenning. Síðan 2009 hevur Kvinnurenningin verið ein sonn sólskinssøga fyri okkum í Bragdinum og ein góð uppliving fyri fleiri túsund føroyskar kvinnur.
Rutan er broytt gjøgnum tíðirnar, vit hava runnið í Hoydølum, á gøtunum í skógrøktini og nú verður runnið frá Tórsbreyt og oman á Vaglið.
Samstarv við Kvinna varð fíngið í lag í 2009. Og tá kom av álvara ferð á Kvinnurenningina. Tilmeldingin hevur verið: Í 2009 1070 luttakarar, í 2010 2033 luttakarar, í 2011 2066 luttakarar, í 2012 1420 luttakarar og í 2013 vóru tilmeldaðar 2003 luttakarar.
Samstarvið við Kvinna er sera gott og Kvinna ger eitt megnararbeiði at lýsa og seta sín dám á tiltakið.
Bragdið skipar fyri ókeypis venjingartilboði í minst tveir mánaðir uppundir renningina. Vit venja leygarmorgnar kl. 8:30 og hósdagar kl 17:00, tað er ikki neyðugt at vera tilmeldað Kvinnurenningina fyri at vera við til hesar venjingarnar.
Vit síggja fram til ein spennandi 22. august og tað hevði frøtt okkum um kvinnur úr øllum landinum koma við.


text:
Familjurættarliga økið nú á føroyskum hondum
Ólavsøkudagur er hátíðardagur. Men í ár hevur dagurin eisini annan týdning. Tað er nevniliga yvirtøkudagur fyri familjurættarliga økið, sum nú endaliga kemur á føroyskar hendur. Tí er ólavsøkan í ár eisni søgulig og kemur at standa sum dagurin, tá ið føroyska samfelagið tók á seg ábyrgd av stórum og týdningarmiklum málsøki.
Vit fingu felt í samgonguskjalið at fáa persóns-, húsfólka- og arvarættin yvirtikan. Arbeiðið byrjaði tíðliga í samgonguskeiðnum og hevur gingið ómetaliga væl. Nú er komið á mál, og frá ólavsøkudegi er málsøkið flutt frá donskum myndugleikum í Ríkisumboðnum til føroysku Familjufyrisitingina.
Hetta er størsta mál í sjálvstýrisleið í áravís og ein varði. Eg ivist onga løtu í, at hetta verður til frama og menning fyri samfelagið alt.
Við yvirtøkuni hava vit tikið ræðið á fleiri týdningarmiklum málsøkjum, sum røkka heilt inn í føroysku heimini. Frá nú verður tað Føroya løgting, sum hevur rætt at lóggeva á hesum økjum, og føroyingar eru ikki longur bundnir av einans at kunna fremja tær broytingar, sum Fólkatingið hevur samtykt. Hetta merkir, at framyvir hava vit sjálvi ræði á lóggávu í sambandi við foreldramyndugleika og samveru. Vit hava ræði á hjúnabands og hjúnaskilanðarlóggávu. Á ættleiðingarlóggávu. Ræði á lóggávu í sambandi við, at fólk blíva burtur og á arvarættinum. Ræði á verjumálum umframt fosturtøkulóggávuni o.ø.
Hetta er eitt stórt og týðandi øki. Við yvirtøkuni fingu vit eisini nýggja føroyska lóggávu um ættleiðing. Restin av økinum er óbroytt enn. Men vit vita, at tørvur er á bæði dagføringum umframt nýggjari lóggávu á fleiri økjum. Millum annað tørvar okkum nýggja lóg um foreldramyndugleika. Hetta er eitt stórt arbeiði, sum krevur nógv, soleiðis at vit tryggja rættindini hjá børnunum. Eisini hevur kjak tikið seg upp í sambandi við fosturtøkulógina.
Við yvirtøkuni taka vit ábyrgd. Tað er tað, politikkur snýr seg um. At taka ábyrgd av landi og fólki. Og hendan ábyrgd fer at menna okkum sum samfelag. Framyvir vera tað vit, sum skulu taka støðu á øllum hesum málsøkjum. Tí vænti eg mær eisini drúgt samfelagskjaki um hesi viðkvomu evni. Nú er bygdin og støðutakanin okkara. Nú kunnu vit ikki renna undan og vísa til, at hetta hava vit onga meining um, tí at hetta er danskt málsøki. Og júst tað kemur at búgva okkum sum samfelag. Við ábyrgdini búgvast vit, og vitið hvessist.
Tað er ein sera góð kensla, nú vit loksins eru komin hartil, at økið er yvirtikið, og Familjufyrisitingin letur upp. Tað kennist rætt, at tað nú eru føroyskir myndugleikar, sum vara av, tí onkursvegna kendist tað ikki rætt, at fólkið í Føroyum, í so viðkvomum og persónligum málum í veruleikanum skuldi venda sær til myndugleikan í einum øðrum landi fyri at fáa hjálp. Eg eri púra vís í, at fólk hava fingið góða hjálp, tað er ikki tað, tað snýr seg um. Men tað snýr seg um, at vit sum land sjálvi taka ábyrgd og skipa okkum eftir egnum ynskjum og tørvi.
Tað er ongin ivi um, at vit nú í komandi tíðum fara at viðgera ymsar tættir av yvirtikna málsøkinum. Sjálv meti eg tørvin á nýggjari lóg um foreldramyndugleika sum tað týdningarmesta at fáa fyrst á skrá.
Vit hava sera góð fólk at lyfta uppgávuna, so eg gleði meg at fylgja arbeiðinum.
Eg fegnist um, at tað eydnaðist at fáa málið samtykt á løgtingi og ivist onga løtu í, at søgan kemur at vísa, at tað var rætta avgerðin.


text:
Á vitjan í Senegal
Á páskum 2017 vóru Hilda Viderø og Andrea Niclasen á eftirlitsferð í Dakar í Senegal. Undir vitjanini fingu tær vissu fyri, at peningurin frá Barnahjálpina veruliga hjálpir fátækum børnum, ungum og familjum í Senegal
Andrea Niclasen greiðir frá:
Í Senegal búgva 16 milliónir fólk, harav 2,5 milliónir búgva í høvuðsstaðnum Dakar. Í landinum búgva fleiri ymiskir etniskir bólkar. Wolof er móðurmál hjá nærum helvtini av fólkinum, men fleiri onnur mál verða tosað í Senegal. Flest øll eru muslimar. Landið var franskt hjáland til 1960, og er franskt enn alment mál og skúlamál.
Barnahjálpin hevur, við hjálp frá føroyskum stuðlum, stuðlað skúlagongdini hjá børnum í Dakar síðani 2009. Eini trúboðarahjún úr Brasilia byrjaðu skúlan, sum umframt okkara stuðul eisini hevur fingið stuðul úr Brasilia og hesi seinastu árini úr USA. Áleið 80 børn og ung fáa stuðul úr Føroyum.
Í skúlanum Alpha and Beta/ECOLE BON BERGER ganga áleið 200 næmingar í aldrinum 3-11 ár. Skúlin hevur 1.-3. forskúlaflokk og 1.-5. flokk í grundskúla. Í forskúlanum læra børnini franskt, so tey eru fyrireikað til skúlagongdina í grundskúlanum, sum er á fronskum. Eisini læra tey bókstavir, tøl o.a.
Umframt skúlastjóran, Maria Auxiliadora Alves, eru átta lærarar, ein kokkur, ein vaskikona, eitt skrivstovufólk og ein ungur maður, sum gongur á universiteti, býr á skúlanum og virkar sum vaktarmaður.
Næmingarnir fáa mat í skúlanum fýra dagar um vikuna.
Vit fingu eina sera góða mynd av skúlanum og arbeiðinum har. Lærararnir og skúlastjórin arbeiða ágrýtin og eldhugað. Flestu næmingarnir eru úr fátøkum heimum, tó ganga eisini nøkur børn í skúlanum, hvørs foreldur gjalda skúlagjaldið sjálvi. Skúlin er í leigaðum hølum. Tað hevði verið ynskiligt, um skúlin hevði allar flokkarnar til og við High School, men tíverri er ikki pláss fyri í verandi hølum. Í Senegal er 6. flokkur próvtøkuflokkur, tað er tí spell, at næmingarnir ikki sleppa at ganga í 6. flokk í skúlanum. Samstarv er tó við ein skúla í grannalagnum. Næmingar, sum eru áhugaðir, fara í tann skúlan at gera seg lidnan við grundskúlan, um stuðlarnir vilja halda áfram at stuðla teimum har. Vit stuðla eisini nøkrum ungum, sum ganga í High School í øðrum skúlum.
Skúlaleiðslan ynskir at byggja ein skúla í slumminum, so tey kunnu hjálpa teimum fátækastu børnunum og hava øll skúlastigini undir sama taki. Men enn eru ikki ráð til tað. Eitt annað ynski, sambært skúlastjóranum, er at kunna hava ein sosialráðgeva í arbeiði, sum kundi vitjað heimini og funnið tey børnini, sum hava størsta tørvin og eisini fylgt við familjunum hjá næmingunum í skúlanum. Triðja ynski hennara er at hava lektiuhjálp aftaná skúlatíð, ti flestu børnini búgva undir so vánaligum umstøðum, at ikki er væntandi, at tey fáa gjørt skúlating við hús. Nógv hava ikki ravmagn heima. Vit hava fingið fleiri stuðlar afturat hesar seinastu mánaðirnar, so væntandi verða ráð til lektiuhjálpina komandi skúlaár.
Skúlin er rikin av kristnum. Soleiðis at skilja, at kirkjan, sum trúboðaraparið byrjaði, heldur til í eini skúlastovu. Starvsfólkið er kristið. Flestu næmingarnir eru muslimar, so tey hava hvørki undirvísing í islam ella kristni. Men einaferð um vikuna hava tey eina løtu, har tey syngja og siga bíbliusøgur fyri børnunum í fríkorterinum. Tað var stuttligt at fylgja skúlastjóranum, tá vit fór á heimavitjanir og síggja, hvussu góð og væl hon var við fólkið, og tey við hana. Skúlin hevur gott orð á sær millum íbúgvararnar í økinum.
Vitjanin í Senegal gav mær ta fatan við fylgjandi niðurstøðu, at føroyski stuðulin gjøgnum Barnahjálpina veruliga hjálpir fátækum børnum, ungum og familjum teirra.


text:
Og Argjabáturin vann
Jóannes Hansen 27.06.2015 (16:41)
Nú er púra opið í FM stríðnum
Tað var tætt, og tað var sera spennandi, tá ið 8-mannaførini kappaðust á jóansøku á Tvøroyri í dag.
Argjabáturin fekk besta startin, men tað var skjótt, at talan var um sera tætta kapping millum Tofta Regin úr Vági, Heiðabátin av Glyvrum og Argjabátin.
Fram ímóti endaspurtinum var Heiðabáturin undan, men í sjálvum endaspurtinum var tað hjá Argjabátinum, at tøkini munaðu mest, og tá ið bátarnir fóru um málið, var Argjabáturin reingina undan fremsta avbjóðaranum, meðan Tofta Regin misti meiri í sjálvum endaspurtinum.
Argjabáturin og Heiðabáturin hava vunnið hvør sínar tveir róðrar, og harvið er tað púra opið í FM kappingini.


text:
Jens Hákun Leo
19.09.2016 - 09:20
Tíðindi > Uttanlands - Yvirgangur
Fimm bumbur vórðu í gjárkvøldið funnar tætt við Elizabeth metrostøðina í New Jersey, sum liggur beint uttanfyri New York City.
Hetta skriva fleiri útlendskir miðlar í morgun.
Ein av bumbunum brast, tá ið FBI royndi at avmontera hana við einum robotti, ið vanliga verður nýttur til slík høvi. Eingin fólkaskaði stóðst av hendingini.
Tað var um hálvgum nýggju tíðina í gjárkvøldið, lokala tíð, at tveir menn ringdu til løregluna á staðnum og boðaðu henni frá, at teir høvdu sæð eitthvørt illgrunasamt, ið møguliga kundi vera ein bumba.
Christan Bollwage, borgarstjórin í Elisabeth í New Jersey, sigur, at løðingarnar vóru so mikið sterkar, at nógv fólk høvdu fingið skaða, um bumban brast.
Øll tokferðsla ímillum Newark Liberty flogvøllin og Elizabeth varð steðgað, meðan avmonteringin fór fram, og somuleiðis vórðu eisini Amtrak tok ávegis til New Jersey hildin aftur í New York City.
Eingin fólkaskaði stóðst av teimum fimm bumbunum.


text:
20 juli 2018
24 juni 2018
Ver sterk mín sál 1905 Janus Djurhuus Lagið hevur Kari Sverrisson skrivað Ver sterk mín sál á køldu náttarvakt, har eingi altarljós til gudar brenna, har hvør ein vón av fannkava var takt, og hjartað ongan hita meir kann kenna; ver stór mín sál sum rúmdar kalda tøgn, ið eina er, tá slóknar lívsins søgn. Ver […]
Sunnudagin, 26. november klokkan 14.00 fer Vencil og alt hansara harkalið á pallin í Norðurlandahúsinum. Ein heilur tími stendur í navni Vencils. Henda tíman fáa áhoyrararnir møguleika at hoyra, hvat ritstjórarnir halda um Vencil, tað verður ikki bara reyp, siga teir, og tøl verða løgd á borðið, har vit fáa at vita, hvat er […]
Hetta er tíðin, tá ið føroysku lesihestarnir draga bøkurnar heim. Forløgini hava spílað seg út, og tey royna tað dýrasta tey eru ment at fáa allar bøkurnar út til bókadagarnar, sum verða hildnir síðsta vikuskiftið í november. Á hvørjum ári kunnu lesihestarnir afturat øllum hinum bókunum gleða seg til, at ein nýggjur Vencil kemur […]
22. november í 1963, klokkan 12.30 lokala tíð í Dallas, Texas í USA var ein skottilburður, sum skakaði allan heimin. Spyrt tú fólk, sum lurtaðu eftir føroyska útvarpinum tann dagin, so siga tey seg væl og virðiliga minnast, hvar tey vóru, tá ið John Fitzgerald Kennedy varð skotin. Nógv rumbul varð um morðið, um hvør […]
Vikuskiftið, sum nú kemur, verður stóra bókavikuskiftið. Komandi vikuskiftið verða bøkurnar, orðini og høvundarnir handan orðini í Norðurlandahúsinum. Fyri tann bókagóða er hetta sum at sleppa einum lesihesti inn í bókastallin. Sjálvandi er Vencil eisini á skránni. Sunnudagin klokkan 14.00 kunnu tit fáa nógv gott at vita um Vencil, og upplestur verður eisini. Nærri skrá […]
Ársins seinna hefti av Varðanum er komið út. Mentanarritið er sent til haldarar og verður í bókasølum í næstu viku. Millum greinarnar hesaferð eru portrettsamrøða við Tórodd Poulsen, grein um býarvøkstur í Havn eftir Erland Viberg Joensen, grein um føroyavinin John West eftir Óla Olsen og fyrilestur um norska tilknýtið hjá Hans Andriasi Djurhuus eftir […]
Aftur hevur Randi Ward týtt føroyskar yrkingar. Hesa ferð fyri nettíðarritið, Plume. Nú hevur Randi týtt yrkingar eftir Daniellu Louisu Andreasen, Sissal Kampmann, Vónbjørt Vang, Oddfríð Marna Rasmussen, Guðrið Helmsdal og Tórodd Poulsen. Sum týðari er Randi sjáldsama nærløgd, og hon rakar tónan og innihaldið væl. Týðingarnar kunnu lesast her. OMR
John Ashbery, ein tann mætasti yrkjarin í USA varð 90 ár herfyri. Tað er sjálvandi við hesi sigandi yrking, at vit á Vencli minna á, at seinasta freistin at lata inn tilfar til Vencil nummar 18 er í dag. Life is a Dream A talent for self-realization will get you only as far as the […]


text:
Søkt verður eftir reingerðarfólkið til Vágs kommunu.
Talan er um:
• Starv í Eikilund áleið 15 tímar um vikuna frá 1. januar 2018.
• Starv í Vágs skúla áleið 12 tímar um vikuna frá skjótast tilber.
Størvini eru tímalønt samsvarandi sáttmála millum Føroya Arbeiðarafelag og Føroya Arbeiðsgevarafelag.
Meira fæst at vita um størvini við at venda sær til býráðsskrivstovuna tlf. 663000 ella Petry 733008.
Umsóknin skal vera Vágs kommunu í hendi í seinasta lagi 08. November 2017 kl. 12.00.
Viðmerk vinaliga um tað er serstakt starv sum hevur áhuga.
Umsóknin skal sendast til:
VÁGS KOMMUNU
Vágsvegur 30
FO-900 VÁGUR
ella á vagur@vagur.fo


text:
Hvítanes
Tað var Pløyen, amtmaður, sum í 1837 gav nøkrum monnum møguleika at gerast niðursetumenn á Hvítanesi. Fólk hevði ikki búð har áður, men í fleiri førum høvdu menn áleiðis av Skálafjørðinum til Havnar sett upp her. Hvítanes er brimpláss, og tí hevur mangan verið trupult at koma á land. Niðursetufólkini fingu fyrst jørðina til leigu og seinni til keyps, og bygdin vaks. Hagi var eingin til bygdina, tí varð stórt arbeiði lagt í bøin, sum saman við útróðrinum var teirra livibreyð.
Eftir at vegur kom millum Havnina og Hvítanes, og býurin er vaksin norðureftir við miklari ferð, er nærum samanbygt, og flestu hvítanesfólk arbeiða í Havn. Hvítanes er eisini partur av Tórshavnar kommunu, men hóast tað er Hvítanes enn ein bygd við sínum eyðkennum, sum hvítanesfólk framvegis vilja varðveita.
Á Hvítanesi búgva 110 fólk. (9. juni 2017)


text:
25. mai 2009Nr. 83
Løgtingslóg um aling av fiski v.m., sum seinast broytt við løgtingslóg nr. 50 frá 30. apríl 2018
Kapittul I
Endamál og gildisøki
Endamál
§ 1. 1) Løgtingslógin hevur til endamáls innan fyri lívfrøðiliga burðardyggar karmar, herundir við atliti til djórasjúkur og umhvørvi, at fremja lønsemi og kappingarføri í alivinnuni.
Sakligt gildisøki
§ 2. Lógin fevnir um framleiðslu av djórum og plantum, sum liva í vatni ella sjógvi (alivirksemi). Sum framleiðsla verður roknað øll tiltøk til tess at ávirka tyngd, stødd, tal, eginleikar ella góðsku á djórum og plantum, sum liva í vatni ella sjógvi.
§ 2 a. 1) Rættindi, sum verða latin til alivirksemi sambært hesi løgtingslóg, eru avmarkað rættindi. Rættindini eru grundað á aliloyvið, eru avmarkaði av innihaldinum í loyvinum og ta til eina og hvørja tíð galdandi lóggávu.
Geografiskt gildisøki
§ 3. 1) Lógin er galdandi á føroyskum landøki, og á sjóøkinum innan fyri fiskimarkið.
Kapittul II
Aliloyvi
Krav um aliloyvi
§ 4. Landsstýrimaðurin kann eftir § 6 veita loyvi at reka alivirksemi. Tílíkt loyvi kann eisini fáast við, at loyvið verður flutt frá einum loyvishavara til ein annan eftir § 14.
Stk. 2. Einans feløg, sum hava loyvi sambært stk. 1, kunnu reka alivirksemi.
Innihaldið í aliloyvinum
§ 5. Aliloyvið gevur rætt til framleiðslu av ávísum djórum og plantum á avmarkaðum geografiskum økjum við teimum til eina og hvørja tíð ásettu avmarkingunum í loyvinum.
Stk. 2. Landsstýrismaðurin setur í loyvinum nærri ásetingar um innihaldið í loyvinum, heruppií um tíðaravmarking. Landsstýrismaðurin kann eisini í kunngerð áseta nærri reglur um tey í pkt. nevndu viðurskifti.
Stk. 3. Aliloyvi kann tó í mesta lagi verða veitt fyri eitt 12-ára tíðarskeið, roknað frá útskrivingardegnum.
Stk. 4. Hóast stk. 3. kann loyvistíðin verða longd, um:
1) loyvishavarin hevur lokið tær í loyvinum ásettu treytirnar,
2) krøvini í § 11 um støðuna í mun til økisætlanir og verndartiltøk eru lokin, og
3) myndugleikarnir eftir § 6, stk. 1, litra c kunnu góðkenna tað.
Almennar treytir fyri at aliloyvi kann veitast
§ 6. Landsstýrismaðurin kann eftir umsókn geva aliloyvi, um
a) avviging av áhugamálum sambært § 12 er framd,
b) krøvini í § 11 um støðuna í mun til økisætlanir og verndartiltøk eru lokin,
c) tað eru givin tey loyvi, ið krevjast eftir:
- løgtingslóg um umhvørvisvernd
- løgtingslóg um djórasjúkur
- løgtingslóg um matvørur.
Stk. 2. 1) Landsstýrismaðurin kann áseta nærri reglur um veiting av aliloyvum, og undir hesum reglur um útbjóðing av loyvum, treytir og metingarstøði, herundir atlit til fiskasjúkur og umhvørvi.
Stk. 3. 1) Nýggj laksaaliloyvir á sjónum á alifirðum sbrt. § 6 a kunnu verða latin móti viðurlagi aftan á útbjóðing eftir nærri reglum, sum landsstýrismaðurin ásetur. Landsstýrismaðurin kann eisini áseta reglur um aðrar útlutingarhættir.
Stk. 4. 1) Landsstýrismaðurin kann áseta reglur um serlig loyvir, herundir granskingarloyvi og menningarloyvi.
Alifirðir o.a. 1)
§ 6. a. 1) Alifirðir eru tey sjóøki, vík, sund ella fjørður, sum sbrt. kunngerð frá landsstýrismanninum kunnu verða nýtt til aling á sjónum av matfiski av laksi og sílum.
Stk. 2. Landsstýrismaðurin kann eisini í kunngerð áseta, hvørji onnur landaøkir og sjóøkir kunnu verða nýtt til aling.
Stk. 3. Ein alifjørður verður ásettur sum eitt nærri geografiskt avmarkað sjóøki, vík, sund ella fjørður, og skal ásetast við atlitum til fyribyrging og niðurberjing av sjúkum hjá fiski, umframt atlitum til m.a. umhvørvi og annað brúk av økinum.
Stk. 4. Áðrenn kunngerð um áseting av alifirðum ella broyting av alifirðum verður sett í gildi, skulu viðkomandi partar verða hoyrdir.
Stk. 5. Eftir hesi løgtingslóg er laksaaliloyvi eitt loyvi til aling á sjónum av matfiski av laksi og sílum á alifirðum sbrt. stk. 1.
Stk. 6. Á einum øki á landi, sum liggur við ein alifjørð, kann bert verða givið loyvi til framleiðslu av laksi ella øðrum fiskasløgum, um hetta virksemið ikki er til ampa fyri virksemið sambært laksaaliloyvi.
Stk. 7. Á einum alifirði til aling á sjónum av matfiski av laksi og sílum kann verða givið loyvi til at ala onnur djóra- og plantusløg, sum liva í vatni ella sjógvi, enn laks og síl, um hetta virksemið ikki er til ampa fyri virksemið sambært laksaaliloyvi.
Stk. 8. Um loyvi, sum verður givið sbrt. stk. 7 til at ala onnur djóra- og plantusløg, sum liva í vatni ella sjógvi, enn laks og síl, ikki hevur verið brúkt í tvey fylgjandi ár, fellur tað aftur til landið. Landsstýrismanninum verður givin heimild til í serligum førum at víkja frá 2 ára tíðarfreistini, sum ásett í 1. pkt.
Stk. 9. Fjórða hvørt ár, áðrenn 1. november, leggur landsstýrismaðurin fyri Løgtingið frágreiðing, sambært § 51, stk. 4 í Tingskipan Løgtingsins, um støðuna í alivinnuni, og hvørjar ætlanirnar eru fyri víðari menning av vinnuni í mun til aling á sjógvi og landi, útlendskan ognarskap, um metingarnar av vistfrøðiligu støðuni í firðunum og aðrar viðkomandi tættir. Fyrsta frágreiðing verður løgd fyri Løgtingið áðrenn 1. november 2020.
Forboð fyri aling á vøtnum 1)
§ 6 b. 1) Tað kann ikki verða givið loyvi til aling á vøtnum og í byrgingum.
Krav um virking í Suðuroy 1)
§ 6 c. 1) Laksur frá alibrúkum á alifirðum í Suðuroy skal verða virkaður í Suðuroy. Við virking eftir 1. pkt. skal skiljast bløðging, kryvjing, pakking av heilum rundum fiski, ísaður ella frystur.
Stk. 2. Landsstýrismaðurin ásetur í kunngerð nærri reglur um virking í Suðuroy sbrt. stk. 1, herundir skjalprógv um, at kravið eftir stk. 1 kann verða lokið, um afturtøku av loyvi, um settu treytirnar ikki eru loknar og um undantøk í serligum førum.
Stk. 3. Landsstýrismaðurin skal, tá tað er neyðugt, geva undantaksloyvi frá krøvunum sbrt. stk. 1, tá talan er um sjúku- og sjúkufyribyrgjandi tiltøk.
Stk. 4. Fyri verandi loyvishavarar kann verða ásett freist at tillaga viðurskiftini.
Felagaformur 1)
§ 6 d. 1) Aliloyvi kann verða latið partafeløgum og smápartafeløgum, sum eru skrásett hjá Skráseting Føroya, ella eru fráboðað Skráseting Føroya sum undir stovnan. Kapitalpartar skulu gevast út við navni.
Eigaramark fyri laksaaliloyvir 1)
§ 7. 1) Reglurnar í stk. 2-4 eru galdandi fyri laksaaliloyvi, sbr. § 6 a, stk. 5.
Stk. 2. 1) Eingin løgfrøðiligur ella fysiskur persónur kann beinleiðis ella óbeinleiðis gjøgnum tað samband, sum nevnt er í § 7 í vinnufelagalógini, hava ræði á 50 prosentum ella meira av aliloyvunum.
Stk. 3. 1) Er ein fyritøka afturatknýtt fyritøka, sbr, stk. 4., ella eru tvær ella fleiri fyritøkur afturatknýttar somu fyritøku, kunnu fyritøkan og afturatknýttu fyritøkurnar tilsamans ikki hava ræði á 50 prosentum ella meira av aliloyvunum. Hevur fysiskur persónur ávirkan á fyritøku, sum nevnt í stk. 4, er fyritøkan afturatknýtt fyritøka.
Stk. 4. 1) Afturatknýtt fyritøka er fyritøka, sum ikki er dóttirfyritøka, men har ein fyritøka og dóttirfyritøkur hava týðandi ávirkan á rakstrarligu og fíggjarligu leiðsluna hjá fyritøkuni. Tað er týðandi ávirkan, um fyritøkan og dóttirfyritøkur eiga ella hava ræði á 20 prosentum ella meira av atkvøðurættindunum í fyritøkuni.
Stk. 5. 1) Eingin kann útinna síni umsitingarligu rættindi í alifyritøku í stríð við stk. 2 og 3.
Stk. 6. 1) Alifeløg skulu í viðtøkunum hava ásetingar um
1) ræðisavmarkingarnar eftir stk. 2 og 3, og
2) avmarkingar í umsitingarligu rættindunum eftir stk. 5.
Stk. 7. 1) Landsstýrismaðurin kann í serligum førum veita tíðaravmarkað undantak frá stk. 2 og stk. 3.
Útlendskur kapitalur 1)
§ 7 a. 2) 1) Reglurnar í stk. 2-4 eru galdandi fyri laksaaliloyvi, sbr. § 6 a, stk. 5.
Stk. 2. 1) Eingin løgfrøðiligur ella fysiskur persónur, sum ikki er heimahoyrandi í Føroyum, kann beinleiðis ella óbeinleiðis gjøgnum tað samband, sum nevnt í § 7 í vinnufelagalógini, eiga ella hava ræði á 20 prosentum ella meira av atkvøðurættindunum í fyritøkum við laksaaliloyvi.
Stk. 3. 1) Persónur er heimahoyrandi í Føroyum, sum
1) er skrásettur í fólkayvirlitinum í Føroyum, er fult skattskyldugur í Føroyum, og
2) hevur verið skrásettur í fólkayvirlitinum í Føroyum í tilsamans 5 ár.
Stk. 4. 1) Felag er heimahoyrandi í Føroyum, um:
1) Felagið er skrásett hjá Skráseting Føroya ella er fráboðað Skráseting Føroya sum undir stovnan, sbr. § 6 d.
2) Felagið hevur høvuðssæti í Føroyum.
3) Meirilutin av limunum í nevndini, um felagið hevur eina nevnd, ella meirilutin av limunum í eftirlitsráðnum, um felagið hevur eitt eftirlitsráð, eru heimahoyrandi í Føroyum, og stjórar felagsins lúka stk. 3, nr. 1. Er talið av limum, sum eftir 1. pkt. skulu vera heimahoyrandi í Føroyum, ikki eitt heilt tal, verður talið rundað uppeftir.
Stk. 5. 1) Eingin kann útinna síni umsitingarligu rættindi í alifyritøku í stríð við stk. 1-4.
Stk. 6. 1) Alifeløg skulu í viðtøkunum hava ásetingar um
1) ræðisavmarkingarnar eftir stk. 1-4, og
2) avmarkingar í umsitingarligu rættindunum eftir stk. 5.
Stk. 7. 1) Landsstýrismaðurin kann eftir umsókn geva undantaksloyvi til, at farið verður upp um markið í stk. 2 í førum, tá tað fyri 9. august 2012 eru gjørdar avtalur um avhendingar av kapitalpørtum, har avhendingin skal fara fram eftir 9. august 2012, og tað verður mett at vera av alstórum fíggjarligum týdningi fyri viðkomandi, at undantak verður givið.
Stk. 8. 1) Reglurnar í § 2, stk. 2 og 3 í løgtingslóg nr. 128 frá 14. desember 2012 um broyting í løgtingslóg um aling av fiski v.m. um kapitalpartar, sum eru útvegaðir fyri 9. august 2012, verða framvegis nýttar upp á slíkar kapitalpartar.
Stk. 9. 1) (Strikað).
Broyting í og afturtøka av aliloyvum
§ 8. 1) Landsstýrismaðurin kann broyta ella taka aftur aliloyvi:
1) um týðandi fortreytir, sum aliloyvið er grundað á, eru broyttar,
2) um aliloyvið er í stríð við økisætlanir og verndartiltøk eftir § 11,
3) um grov brot ella endurtikin brot verða framd á ásetingar í hesi lóg ella ásetingar, givnar við heimild í hesi lóg,
4) um aliloyvi ikki verður brúkt ella bert verður brúkt í avmarkaðan mun,
5) um loyvi ella góðkenning, nevnd í § 6, stk. 1, litra c dettur burtur, ella at tað eftir tí lóggávu, sum er nevnd í § 6, stk. 1 litra c, er sett bann ella líknandi tiltøk í verk soleiðis, at loyvið ikki kann verða nýtt,
6) um alingin er til ampa fyri alivirksemið sbrt. laksaaliloyvi, sbr. § 6 a, stk. 6 og stk. 7.
Stk. 2. Broyting ella afturtøka av aliloyvi kann gerast tíðaravmarkað. Tíðaravmarkingin kann gerast treytað av, at ávís viðurskifti verða fingin í rættlag.
Stk. 3. Landsstýrismaðurin kann í kunngerð áseta nærri reglur um broyting ella afturtøku av aliloyvum.
Kapittul III
Krøv til aliútbúnað og rudding
Krøv til aliútbúnað og útgerð o.a.
§ 9. Útgerð og anlegg, sum verða brúkt til alibrúk sambært hesi lóg, skulu hava styrki og eginleikar annars, sum í minsta lagi eru fullgóð til nýtsluna, skulu vera forsvarliga gjørd og skulu brúkast við neyðugum ansni.
Stk. 2. Landsstýrismaðurin kann í kunngerð áseta krøv um eginleikar, gerð og brúk av alianleggum og aliútgerð sambært stk. 1 og kann undir hesum seta góðkenningarskipanir v.m. í verk.
Rudding o.a.
§ 10. Tá alivirksemi heldur uppat, heilt ella partvíst, skal loyvishavari taka stig til at rudda viðkomandi aliøki og grannalag, sum møguliga eru ávirkað av alingini. Ruddingin skal fevna um aliútgerð og lívverur o.a., sum loyvishavarin varðar av.
Stk. 2 . Landsstýrismaðurin kann avgera ella áseta reglur um, at tann, sum rekur alivirksemi, hevur skyldu at fáa aftur djóra- ella plantusløg, sum eru sett út.
Stk. 3. Landsstýrismaðurin kann avgera ella áseta reglur um skyldu at veita trygd fyri ruddingarskylduni sambært stk. 1 og 2.
Kapittul IV
Økisnýtsla
Økisnýtsla, økisætlanir
§ 11. Aliloyvi kann ikki verða givið og aliøki kann ikki verða tillutað, um hetta stríðir ímóti:
a) byggisamtyktum og býarplanum smbrt. løgtingslóg um býarskipanir og byggisamtyktir,
b) avgerðum um verndartiltøk eftir løgtingslóg um náttúrufriðing,
c) avgerðum um verndartiltøk eftir løgtingslóg um fornminni,
d) ætlanum hjá landinum fyri virksemi á firðum og sundum.
Avvigan av áhugamálum í sambandi við økisnýtslu til aling
§ 12. Tá aliloyvi verða givin og aliøki tillutað skal loyvisfyrisitingin meta um áhugamálini viðvíkjandi nýtslu av økinum, og undir hesum:
a) tørvin hjá umsøkjaranum,
b) møguliga nýtslu av økinum til annað alivirksemi,
c) aðra nýtslu av økinum,
d) verndaráhugamál, sum ikki eru nevnd í § 11.
Nýtsla av økjum
§ 13. Landsstýrismaðurin kann í kunngerð áseta reglur um ella forboð móti ferðslu ella øðrum virksemi á aliøkjum og atliggjandi økjum, um hetta er neyðugt við fyriliti til alivirksemið.
Kapittul V
Avhendan og veðsetan av aliloyvum
Avhendan av aliloyvi
§ 14. Aliloyvi kunnu avhendast.
Stk. 2. Avhendan av aliloyvi hevur ikki týdning fyri møguleikan hjá myndugleikanum at fremja tiltøk eftir lógini, heruppií at taka loyvi aftur.
Stk. 3. Tað er ikki loyvt at leiga aliloyvi út. Undantak kann verða gjørt, um serligar grundir eru fyri hesum.
Stk. 4. Landsstýrismaðurin kann áseta nærri reglur um avhendan av aliloyvum, herundir um útleigan av aliloyvum.
Veðseting av aliloyvi
§ 15. Aliloyvi kunnu veðsetast.
Stk. 2. Veðsetingin fær rættarvernd við tinglýsing eftir reglunum í tinglýsingarlógini um tinglýsing viðvíkjandi leysafæ.
Stk. 3. Veðsetingin hevur ikki týdning fyri møguleikan hjá myndugleikanum at fremja tiltøk eftir lógini, heruppií at taka loyvi aftur.
Stk. 4. Landið hevur veðrætt fram um øll onnur veðrættindi o.a. í loyvinum fyri krøv um dagbøtur eftir § 22 og krøv um at fáa goldið útreiðslurnar til tiltøk eftir § 23.
Kapittul VI
Almenn krøv og skyldur
Fakligur førleiki
§ 16. Øll, sum starvast við virksemi, sum er fevnt av hesi lóg, skulu hava neyðugan fakligan førleika til tílíkt virksemi.
Stk. 2. Landsstýrismaðurin ásetur í kunngerð nærri reglur um førleikakrøv eftir lógini.
Innaneftirlit
§ 17. Fyri at tryggja, at ásetingarnar í lógini verða hildnar, kann landsstýrismaðurin í kunngerð seta krøv um, at tann sum rekur virksemi, ið er fevnt av lógini, skal hava skipað innaneftirlit, og um innihaldið í innaneftirlitinum.
Upplýsingar- og kanningarskylda
§ 18. Tann, sum rekur virksemi, ið er fevnt av lógini, hevur skyldu til at veita landsstýrismanninum upplýsingar, skjøl, tilfar til royndir og annað, sum er neyðugt fyri at landsstýrismaðurin kann røkja sínar uppgávur sambært lógini.
Stk. 2. Landsstýrismaðurin kann áleggja tí, sum rekur virksemi, ið er fevnt av lógini, at gera kanningar, sum eru neyðugar fyri at landsstýrismaðurin kann røkja sínar uppgávur sambært lógini.
Stk. 3. Landsstýrismaðurin kann í kunngerð áseta nærri reglur um upplýsingar- og kanningarskylduna í stk. 1 og 2, og undir hesum at ávísar skyldur skulu útinnast regluliga.
Stk. 4. 1) Alifeløg, sum hava laksaaliloyvi, skulu fyri hvørt aliøki sær skráseta og fráboða til Heilsufrøðiligu starvsstovuna tal á kópi, sum verður tikin í sambandi við alivirksemi, ella sum av øðrum orsøkum doyr í sambandi við alivirksemi. Fráboðast skal eina ferð um árið til Heilsufrøðiligu starvsstovuna í tí sniði, sum starvsstovan ásetur. Heilsufrøðiliga starvsstovan skal lata upplýsingarnar víðari til granskingarstovnar og myndugleikar, sum biðja um tað.
§ 18 a. 1) Ein og hvør, sum hevur ræði á aliloyvum, sbr. § 7, stk. 2, og ein og hvør, sum hevur ræði á kapitalpørtum sbr. § 7, stk. 3, skal boða alifelagnum frá.
Stk. 2. Ein og hvør, sum ikki er heimahoyrandi í Føroyum, og sum hevur ræði á meira enn 20 prosentum av felagskapitalinum í alifelagnum, sbr. § 7 a, stk. 1-4, skal boða alifelagnum frá.
Stk. 3. Tann, sum hevur ræði á kapitalpørtum, sbr. § 7, stk. 3, í tveimum ella fleiri alifeløgum skal, umframt at boða alifelagnum frá um eigaraviðurskiftini í alifelagnum, eisini boða alifelagnum frá um eigarapartin í hinum alifeløgunum.
Stk. 4. Hevur alifelag fingið fráboðan, sum nevnt í stk. 1-3, skal felagið boða fyritøkuni sum hevur ræði á felagnum, sbr. § 7, stk. 2 ella kapitaleigarunum, sbr. § 7, stk. 3 og § 7 a, stk. 2-4, frá, at møtirætturin og atkvøðurætturin á aðalfundi ikki kann útinnast í stríð við viðtøkur felagsins, sbr. § 7, stk. 5 og § 7 a, stk. 5.
Stk. 5. Alifelag skal skjótast gjørligt boða landsstýrismanninum frá um fráboðanir eftir stk. 1-4.
Stk. 6. Alifeløg skulu í viðtøkunum hava ásetingar um fráboðanarskylduna eftir stk. 1-3.
Stk. 7. Landsstýrismaðurin ásetir í kunngerð nærri reglur um fráboðanir eftir stk. 1-3 og stk. 5.
Skylda at veita eftirlitsmyndugleikanum hjálp o.a.
§ 19. Tann, sum rekur virksemi, ið er fevnt av lógini, hevur skyldu til at geva landsstýrismanninum atgongd til øll øki og útgerð, sum hoyra til virksemið, soleiðis at landsstýrismaðurin kann røkja sínar uppgávur sambært lógini.
Stk. 2. Tann sum rekur virksemi, ið er fevnt av lógini, skal lata neyðug høli, útgerð, tilfar, verur og arbeiðshjálp til taks til fremjan av eftirlitinum og annars hjálpa við eftilitsarbeiðinum.
Gjøld
§ 20. Til tess at fáa og varðveita aliloyvi, verður rindað eitt árligt gjald eftir nærri reglum, ásettum í kunngerð frá landsstýrismanninum.
Kapittul VII
Tiltøk í sambandi við brot
Álegging um tiltøk
§ 21. Í sambandi við brot á ásetingar í lógini ella á ásetingar, settar við heimild í lógini, kann landsstýrismaðurin geva álegging um tiltøk til tess at rætta ólógligu viðurskiftini. Tað kann ásetast freist at fremja tílík tiltøk.
Dagbøtur
§ 22. Til tess at tryggja, at ásetingar í lógini ella ásetingar, settar við heimild í lógini, verða framdar, kann landsstýrismaðurin taka avgerð um dagbøtur mótvegis tí, sum ábyrgdina hevur. Tað kann eisini takast avgerð um dagbøtur, sum fella til gjaldingar fyri hvørt brot. Avgerð um dagbøtur kann ásetast, samstundis sum álegging verður givin eftir § 21 ella seinni.
Stk. 2. Dagbøturnar byrja at renna, um so er, at tann, sum ábyrgdina hevur, ikki heldur freistina at rætta viðurskiftini, sum landsstýrismaðurin hevur ásett, og tær renna so leingi ólógligu viðurskiftini standa við. Dagbøturnar renna tó ikki, um so er, at rætting av viðurskiftunum ikki er møgulig, orsakað av umstøðum, sum ikki kunnu tilroknast ábyrgdarhavandi.
Stk. 3. Har fleiri ábyrgdast eftir avgerðini um dagbøtur, hefta tey ábyrgdarhavandi samhaldsfast fyri, at dagbøturnar verða rindaðar. Dagbøtur eru tvangsgrundarlag fyri útleggi. Landsstýrismaðurin kann fráfella dagbøtur. .
Stk. 4. Landsstýrismaðurin kann í kunngerð áseta nærri reglur um dagbøtur, herundir stødd á dagbótum, hvussu leingi tær kunnu renna, áseting av dagbótum og fráfall av tilkomnum dagbótum.
Tiltøk fyri rokning ábyrgdarhavarans
§ 23. Um so er, at ásetta freistin at útinna áleggingina eftir § 21 ikki er hildin, kann landsstýrismaðurin seta tiltøkini í verk.
Stk. 2. Hóast tað ikki er givin álegging eftir § 21, kann landsstýrismaðurin, um tað er neyðugt at seta tiltakið í verk beinanvegin, ella um tað eru aðrar serligar grundir, seta tiltøk í verk fyri at steðga ólógligum viðurskiftum.
Stk. 3. Krevjast kann, at útreiðslurnar til tiltøk eftir stk. 1 og 2 verða rindaðar av tí, sum ábyrgdina hevur. Eru fleiri, sum hava ábyrgdina, hefta tey samhaldsfast fyri útreiðslunum. Krøv um útreiðslur til íverksetan av tiltølkum eru tvingsilsgrundarlag fyri úttøku.
Stk. 4. Landsstýrismaðurin kann í kunngerð áseta nærri reglur um tiltøk.
Kærur
§ 24. Leggur landsstýrismaðurin heimildir sínar eftir lógini til ein myndugleika undir honum, kann hann áseta, at avgerðir, tiknar av myndugleikanum, kunnu kærast til Vinnukærunevndina.
Kapittul VIII
Revsing
§ 25. Tann, sum tilætlað ella av grovum ósketni, ger brot á ásetingar, settar í ella settar við heimild í lógini, kann revsast við bót, hefti ella fongsul í upp til 1 ár, um ikki harðari revsing kann áleggjast eftir aðrari lóg.
Stk. 2. Feløg v.m. (løgfrøðiligir persónar) kunnu áleggjast revsiábyrgd eftir reglunum í kapittul 5 í revsilógini.
Kapittil IX
Ígildiskoma
Ígildiskoma
§ 26. Henda løgtingslóg fær gildi dagin eftir, at hon er kunngjørd.
Stk. 2. Samstundis sum henda løgtingslóg fær gildi, fer úr gildi løgtingslóg nr. 70 frá 9. juni 1988 um aling av fiski v.m., sum seinast broytt við løgtingslóg nr. 18 frá 8. mai 2008.
Tórshavn, 25. mai 2009
Kaj Leo Johannesen (sign.)
løgmaður
Lm. nr. 180/2008
1) Broytt við løgtingslóg nr. 50 frá 30. apríl 2018, har § 2 ljóðar soleiðis: “Stk. 1. Henda løgtingslóg kemur í gildi dagin eftir, at hon er kunngjørd. Stk. 2. Reglurnar um eigaramark í § 1, nr. 8 í hesi løgtingslóg verða nýttar til aliloyvir, sum eru fingin, eftir at løgtingslógin er komin í gildi. Stk. 3. Ásetingin í § 1, nr. 6, § 6 b, um forboð fyri aling á vøtnum og í byrgingum, kemur í gildi, tá hendan løgtingslóg er komin í gildi. Feløg, fevnd av ásetingini, fáa eina skiftistíð til 1. januar 2021.”
2) Broytt við løgtingslóg nr. 128 frá 14. desember 2012, har §§ 2 og 3 eru soljóðandi: “§ 2 Stk. 1. Henda løgtinglógin kemur í gildi dagin eftir, at hon er kunngjørd, og hevur virknað frá 9. august 2012. Stk. 2. Eru viðurskiftini í alifelagi ella móðurfelagi tess hin 9. august 2012 ella seinni ikki í samsvari við § 7 a, stk. 1 – 4 í løgtingslóg nr. 83 frá 25. mai 2009 um aling av fiski v.m., kann alifelagið ikki ogna sær ella fáa tillutað aliloyvi. Stk. 3. Kapitalpartar í alifelagi ella móðurfelagi tess í Føroyum, sum eru fingnir til vega fyri 9. august 2012, verða taldir við í uppgerðini av, hvørt tey í § 7 a, stk. 4, nr. 4 í løgtingslóg nr. 83 frá 25. mai 2009 um aling av fiski v.m. nevndu mørk eru rokkin. § 3 Leiðsluviðurskiftini hjá alifeløgum skulu vera í samsvari við § 7 a, stk. 4, nr. 2 og 3 í løgtingslóg nr. 83 frá 25. mai 2009 um aling av fiski v.m. í seinasta lagi 1. juni 2013.”


text:
Avloysarastarv í etnologi
Á Søgu- og samfelagsdeildini á Fróðskaparsetri Føroya er eitt granskingar- og undirvísingarstarv í etnologi leyst at søkja.
Starvið verður sett sum eitt fyribils avloysararstarv fram til 1. januar 2011. Tann, ið settur verður, skal virka fyri at menna gransking og útbúgving á deildini.
Starvsøki
Granskingarparturin verður tengdur at serøki umsøkjarans. Starvið ber í sær gransking, undirvísing, fyrisiting og samskifti við onnur granskingarumhvørvi.
Førleikakrøv
Umsøkjarar skulu minst hava kandidat- ella masterútbúgving í etnologi, mannfrøði ella mentanarfrøði ella eina útbúgving, sum kann javnsetast við hetta. Fyrimun hava umsøkjarar, sum hava granskað í føroyskum viðurskiftum.
Ein innanhýsis metingarnevnd verður sett at meta um førleikarnar hjá umsøkjarunum.
Starvið verður lønt sambært sáttmála millum landsstýrið og avvarðandi yrkisfelag.
Umsókn
Umsóknarfreistin er 1. februar 2010.
Starvið verður sett 1. mars 2010 ella skjótast til ber.
Nærri upplýsingar um starvið fáast við at venda sær til fyrisitingarstjóran, Rúnu Hjelm runah@setur.fo ella til rektaran, Jóan Paula Joensen jopajo@setur.fo.
Upplýsingar um virksemið á Fróðskaparsetrinum eru at finna á heimasíðuni: www.setur.fo.
Umsóknir saman við avrit av próvskjølum, CV, skrá yvir granskingarvirksemi, skrivligum og prentaðum vísindaritum skal sendast til:
FRÓÐSKAPARSETUR FØROYA
J. C. Svabos gøta 14
Postrúm 272
110 Tórshavn
www.setur.fo
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Eg havi nú seinastu vikurnar framleitt ein adventskalendara til hvønn sunnudag í advent, har fólk vísa fram teirra heldur øðrvísi og kanska eitt sindur meira spennandi jól.
Íslendsku jólini
Fyrst gjørdi eg ein við íslendsku Sunnu, ið fortaldi um íslendsku jólasiðirnir. Tað var mega skeg, tí Ísland og Føroyar líkjast so nógv, men so allíkavæl ikki. Tey hava t.d. 13 jólamenn og jólamennirnir hava eina mammu, sum etur óskikkilig børn. Eisini hevur mamman eina kettu, ið etur børn. Men har eru eisini líkleikar til føroysku jólahøgtíðina; á jólum eta tey hangikjøt, ið minnir nógv um ræst kjøt, sum fleiri eta her.
Hoyr fyrsta partin her
Skilsmissu jólini
Síðani gjørdi eg ein um mína vinkonu Simonu, ið hevur skild foreldur. Tað var áhugavert at hoyra um hvussu nógv planlegging liggur í tí, at halda jól, tí eg havi sjálvur foreldur, ið eru saman. Men hóast eg kanska hevði ein fordóm, um at tað kanska er keðiligt, at skula skifta í millum, so vísti Simona, at tað slett ikki er so.
Hoyra seinna partin her
Amerikansku jólini
Til triðja part fekk eg Tóru Isholm, at gera eina samrøðu við Marin Brandsdóttir, ið hevur búð og hildið jól í Amerika. Eg helt meg kenna alt til amerikansk jól, tað eru jú tey, vit síggja í Home Alone og so nógvum øðrum filmum. Men jólini eru ikki so uppgjørd og yvir stásilig, sum tey síggja út í filmunum.
Hoyr triðja partin her
Læruríku jólini
Til fjórða part hevði eg nógv hugskot. Eg vildi gera eina samrøðu við eina dulnevnda gentu, ið fær jólahjálp hvørt ár. Hetta væntaði eg fór at vera spennandi og øðrvísi at hoyra um, men hon ásannaði mær, at hennara jól vóru akkurát líka sum hjá teimum, ið ikki fáa jólahjálp. Tey ótu dunnu, rísingreyt og fingu pakkar, akkurát sum øll onnur. Hetta vísir bara hvussu gott arbeiði tey á Barnabata gera, fyri at fáa øll at fáa eini so góð jól sum gjørligt.
Eg hugsaði eisini at gera eina samrøðu við vegetarar, ið ikki eta dunnu, gás ella ræst kjøt á jólum, bert brúnkaði eplir og reyðkál. Hetta virkar í mínum eygum ótrúliga keðiligt, men tað hildu tey eisini um mín jólamat.
At enda blivu hugskotini ov nógv, og eg kundi ikki velja. Hesar vikurnar hava verið ótrúliga læruríkar og míni jól eru ikki líka spennandi afturímóti. Vit halda jól hjá onkrari ommu, eta dunnu, rísalamande og drekka føroyskar sodavatn, og opna pakkar sama tíðspunkt hvørt ár. Tey mest vanligu jólini nakrantíð. Ikki tí, eg eri ótrúliga takksamur fyri at eg kann sleppa at halda so góð jól í Føroyum og saman við báðum mínum foreldrum og familju. "Vanlig jól" eru slett ikki so galin.
Tað er ótrúligt, hvussu vit í einum so lítlum landi, við bert 50.000 íbúgvum, kunnu hava so nógv ymisk og fjølbroytt jól.
Gleðilig jól<3


text:
Tíðindi/Greinar
3. august 2018
Strok er okkara góða gamla barnablað, sum øll børn, ið ganga í skúla í dag, kenna. Blaðið, sum á fyrsta sinni kom út á jólum 1928, er til enn, tó tað hevði ein steðg frá desembur 1931 til januar 1959. Lukkutíð tóku fólk táttin uppaftur, og blaðið er komið út síðan. Tað hevur gjøgnum tíðina skift skap, form og navn, men innihaldið hevur altíð verið hitt sama. Lesnaður til børn/ung á føroyskum, lesnaður, ið er spennandi hjá børnum og kanska onkrum vaksnum eisini.
Tíðir broytast, og tí er eisini neyðugt hjá einum blaði at fylgja við. Strok hevur eina heimasíðu (strok.fo), eina sera spennandi síðu, har brellbitar úr blaðnum eru, har er møguligt at tekna hald, og so liggja eisini nøkur stuttlig filmsbrot á síðuni. Har er eisini møguleiki at skriva inn til teirra, um man hevur okkurt upp á hjarta.
Undanfarna skúlaár gjørdi man aftur eina broyting við at man fekk Píka 7 til tey yngru børnini. Hetta er eitt sera spennandi blað, ið er komið út fýra ferðir. Hetta ætlar man at broyta til komandi skúlaár, soleiðis at bæði Strok og Píka 7 koma út sjey ferðir árliga. Hugsanin er, at Strok er til tey eldru børnini, meðan Píka 7 er til tey yngru. Eg vil tó siga, at kanska eru evnini í Stroki nakað torført til tey yngru, men Píka 7 saktans kann vera til tey eldru, eitt sera spennandi blað, ið eisini hevur eina heimasíðu (pikasjey.fo), sum man kann vitja.
Alt hetta verður gjørt, tí man metir, at tað er týdningarmikið, at børn og ung skulu hava samtíðartekst at lesa á føroyskum.
Vit vaksnu kunnu halda, at tað, sum stendur í bløðunum, er bara fjas, men tað halda tey børnini ikki, tað sæst týðiliga, tá blaðið kemur. Tey eru sum grippar eftir blaðum og vilja lesa alt fyri eitt. Sjálv haldi eg, at tað er deiligt, at okkara børn kunnu leita sær upplýsingar í lættlisnum teksti.
Hetta er sanniliga ein gáva til okkara børn. Ein gáva vit mugu verja og fara væl við.
Men henda gáva heldur ikki lív í sær sjálvum. Vit vaksnu mugu taka undir við bløðunum og keypa tey til okkara børn.
Bókadeildin ger eitt megnararbeiði við at geva út Strok /Píka 7 og barna- og ungdómsbøkur. Men tað er ikki so, at tað er ein ótømandi kelda. Tað er neyðugt at eftirhyggja, hvat loysir seg á hvørjum ári, og enn er tað so, at Bókadeildin velur at geva bløðini út, tí man heldur hetta arbeiðið hava so stóran týdning. Ynskja vit, at hetta framúrskarandi blaðið skal koma út, mugu vit standa saman um tað, so tað framhaldandi verður føroyskum børnum at gagni.


text:
Kappróðrarfelagið NSÍ heldur ársaðalfundin fyri árið 2012 í róðrarneystinum Niðri á Støð á Glyvrum týskvøldið 26. februar 2013 kl. 19:30. Øll róðrarhugað eru vælkomin at luttaka, og á fundinum ber til at gerast limur í felagnum.
Skráin:
• Val av fundarstjóra
• Frágreiðing nevndarinnar um farna árið
• Framløga av roknskapi og góðkenning av fíggjarstøðu
• Val av nevndarlimum og tiltakslimum
• Val av grannskoðara
• Innkomin mál (eitt nú viðtøkubroytingar)
• Ymiskt
Møtið stundisliga
Kappróðrarfelagið NSÍ


text: Havnar Svimjifelag hevur seinastu tvær vikurnar verið á venjingarlegu í Kranevo við Svartahavið í Bulgaria. Ferfaldi olympiski gullvinnarin, russiski Alexander Popov – ein av skjótastu sprintarunum í heiminum nakrantíð, kongurin av sprint – hevur venjingarlegur á sama stað, og í dag vandi hann Havnar Svimjifelag. Nógv minnast Popov frá Olympisku Leikunum í 1992 í Barcelona og í 1996 í Atlanta, tá ið hann báðar ferðirnar vann gull í 50 m og 100 m frí. Popov endurvann sostatt gullheiðursmerkini í báðum greinunum, og tað hevur eingin gjørt undan ella seinni. Popov hevði heimsmetini í 50 m og 100 m frí í ávikavist 8 og 6 ár. Hann er føddur í 1971 og var 20 og 24 ára gamal, tá ið hann vann gullini vid OL. Sum 31 ára gamal megnaði hann at vinna gull í Heimsmeistaraskapinum í 100 m frí. Til stuttleika kann nevnast, at Popov hevði vatnskrekk, tá ið pápi hansara meldaði 8 ára gamla drongin til svimjing. Komin í hylin, fekst hann ikki upp aftur. Restin er søga. Popov vann íalt 48 altjóða heiðursmerkir, 4 gull og 5 silvur við OL og ávikavist 13 og 26 heiðursmerkir við Heims- og Europamestarastevnur. Popov vísti seg at vera ein sera fyrikomandi ítróttarmaður og legði øllum eina við at taka allar venjingar í álvara, tí í síðsta enda er tað bara upp til ein sjálvan.


text:
Í hesari stuttligu pappbókini kann barnið fylgja ormveruni frá tí, at hon er eitt lítið egg, til hon ein dagin flýgur av stað sum ein vakur firvaldur. Hvønn dag etur ormveran nógv. Mánadag etur hon seg gjøgnum eitt súrepli, týsdag tvær perur, mikudag tríggjar blommur og soleiðis heldur hon á alla vikuna. Sunnudag er hon ikki svong longur, og nú fer hon at broytast.
Umframt at læra um eitt undrunavert náttúrfyribrigdi, lærir barnið nøvnini á vikudøgunum og eisini at telja á ein stuttligan og heldur øðrvísi hátt. Við ymiskum síðum við holi í kann barnið fylgja ferðini hjá ormveruni gjøgnum alskins fruktir og mat, til hon at enda er mett og ger sær eitt spunahylki. Úr spunahylkinum kemur ein vakur og litfagur firvaldur.
Aftur


text:
Ezekiels bók er tann triðja av teimum fýra stóru profetabókunum í Gamla Testamenti. Í bókini verður í 1. persóni greitt frá stóru sjónunum, ið profeturin fær, og øllum hansara virki, ið fer fram fyrst í útlegdini í Bábylon.
Bókin byrjar við, at Jerúsalem fellur, og tey fyrstu av Júdaætt verða herleidd. Jójakin kongur og Ezekiel sjálvur verða herleiddir í árinum 597 f. Kr. Við støði í hesari byrjan verða sjónir Ezekiels og ávísar stórar hendingar í bókini tíðarfestar.
Sjónir Ezekiels eru ofta ógvusligar. Tær fara fram í Babylon, men tað forðar ikki fyri, at Ezekiel sær, hvat hendir í Jerúsalem. Kall hansara fara fram í einari sjón, har hann sær Guðs trónuhimmal. Har er stormur, glitrandi hvítagull, veldig vøtn buldra, og har eru himmalskar verur, sum bera trónuna (Ezekielsbók 1.- 3. kapittul). Henda sjón er tíðarfest til fimta árið í útlegd, t.e. 594 f.Kr., og síðan fylgja sjónir, ið vera tíðarfestar fram til 27. árið í útlegd.
Ezekiel fær álagt at boða fólki sínum frá, at útlegdin, hertøka Jerúsalems, og at templið er lagt í oyði er tann rættvísa revsingin fyri, at fólkið hevur dyrkað fremmandar gudar. Í einari sjón í 10. og 11. kapitli verður livandi greitt frá, hvussu Guð fer úr templi sínum og fer úr Jerúsalem, av tí at fólkið í staðnum er ólýðið. Hetta verður í 16. kapitli enntá lýst sum hor.
Í fleiri myndligum dømum vísir Ezekiel fólki sínum, at tey verða kringsett og send í útlegd, og at tað er fólksins egna skyld. Ezekiel leggur dent á, at hvør einstakur má bera revsingina fyri síni egnu misbrot og ikki fyri tey, ið forfedarnir hava gjørt.
Í gjøgnum bókina broytist tónin og innihaldið. Í fleiri kapitlum frá 25. vendir profeturin vreiði sína ímóti teimum fólkasløgum, ið hava notið gott av og hava erpað sær av falli Jerúsalems, og frá 34. kapitli fer Ezekiel frá at boða Guðs revsing til at boða lyfti um endurreisn, um uppreisn fólksins, og at Jerúsalem og templið verða endurreist. Í 43. kapitli sær Ezekiel Guð venda aftur til tempul sítt, og at tempultænastan verður endunýggjað.
Eftir Ezekiels sjónarmiðjum tey fyrstu árini í útlegd er alt hetta framvegis ein framtíðarvón. Og vónin er ikki grundað á væntanir um, at fólkið fer at batna, men at Guð fer at taka steinhjartað úr teimum og geva teimum eitt nýtt hjarta og ein nýggjan anda, soleiðis at tey aftur kunnu vera fólk hansara (Ezekiels bók 11. kapittul ørindini 17- 20).
Bíbliulesiætlanin 2016-17.


text:
Hvørt felag fær í mesta lagi 15 min til framførsluna.
Uppgávan er at vísa breiddina í felagnum gjøgnum ársins evni.
Dentur skal fyrst og fremt verða lagdur á fimleikaliga/rørslu partin. Í øðrum lagi ljóðið og ljósið.
Amboð og aðrir lutir kunnu nýtast, tó við máta. Eru amboðini ov frammaliga í framførsluni, skal hetta takast við í meting dómaranna.
Dómarametingin skal fevna um hesi øki:
- Lýsing av evninum við fimleiki.
Her verður hugsað um, at tað fyrst og fremst eru fimleikarar og rørslur, ið mynda framsýningina.
- Fimleikur/framførsla
Hvussu framføra íðkararnir rørslurnar, og hvussu samsvarar tað við tónleik og íðkarar.
- Ljós/ljóð
Hugt verður at tí hugflogi, sum nýtt er í hesum samanhangi, og um tað hóskar saman við rørslum og gongdini í framførsluni.
- Samanspæl/heildarmynd
Alt í alt, hvussu hongur framførslan saman. Rørslur, hugflog, tónleikur, ljós og ljóð og so evni/gongdin í framførsluni.
Dómararnir skulu verða
- Eitt umboð frá hvørjum luttakandi felag, ið skal leggja størsta dentin á at síggja um evnið verður lýst við fimleiki/rørslum
- 4-6 aðrir dómarar, ið skulu finnast úti í samfelagnum.
Dentur skal leggjast á, at teir 4-6 dómararnir skulu vera óheftir av nøkrum felag.
Umboðini frá luttakandi feløgum, skulu ikki taka lut í arbeiðinum við fagnaðinum í feløgunum.
Punkt 1, 2 og 4 fær stig frá 1-10 og punkt 3 fær stig frá 1-5.
Hægsti og lægsti karakterurin skulu takast burtur, og tað felag, sum hevur hægsta miðaltalið samanroknað frá restini av dómarunum, hevur vunnið.
Meðaltalið skal ikki nevnast. Raðfylgjan hjá hinum feløgunum verður ikki nevnd.
Millum 1. og 2. framførsluna samlast dómararnir í einrúmi í 2 tímar.
Eftir 2. framførsluna fara domararnir aftur í einrúm í eitt korter at finna vinnaran. Til vinnarin er kosin, skulu dómararnir vera einsamallir.
Dómararnir velja talsmann, sum við vælvaldum orðum skal greiða áskoðarunum frá, hví teir júst valdu hendan vinnaran.
Allir luttakararnir hjá vinnandi felagnum koma á pallin, meðan vinnaratónleikur verður spældur. Liðið endurtekur ikkiframførsluna.
Feløgini skulu ikki handa blómir á pallinum og helst ikki í Norðurlandahúsinum.
Nakað aftan á fagnaðin sendir FFS feløgunum ein stuttan samandrátt frá dómarunum. Somuleiðis fáa feløgini skreytblað, at lata luttakarunum.
Tórshavn 2008
FFS


text:
16. Okt 2018
Norðborg liggur norðanfyri, har teir framleiða tað seinasta á hesum túrinum, teir komu undir land í nátt.Tá ið liðugt verður at framleiða seint í...
16. Okt 2018
Safir og Smaragd komu á Klaksvík fyri løtu síðan, teir landa í morgin, tilsamans hava teir 160.000 pund, meginparturin er upsi.Teir hava roynt eystanfyri....
16. Okt 2018
Partrolararnir Fuglberg og Skoraberg hava landað á Kósini, teir høvdu tilsaman 150.000 pund, meginparturin var upsi.Teir hava roynt eystanfyri hendan túrin. ...
16. Okt 2018
Eystein í Løðu gjørdi hesa upptøkuna í Mykinesi í morgun, og hevur lagt hana út á Facebook.Tað eru umleið 40 fólk stødd í Mykinesi nú...
16. Okt 2018
Tróndur í Gøtu, sum hevur roynt eftir makreli í norskum sjógvi, kemur á Tvøroyri í kvøld við 800 tonsum av makreli, teir sleppa tó...
16. Okt 2018
Føroyska U 17 landsliðið hjá gentum hava í morgun vunnið 3-1 á Svøríki við settunum 25-21, 25-21, 18-25 og 25-18. Hetta var næsti dysturin...
16. Okt 2018
KOYRILÍKINDIDalavegur til Viðareiðis - kl. 12:09 Stívt andøvsgul, í hvirlunum upp til 31 m/sGjáarskarð - kl. 11:59 Skrið, í hvirlunum upp til 26 m/sHeltnin,...
16. Okt 2018
Línubátarnir - Gordrúgvin, Bragd, Líðhamar og Norðsøki - hava verið út í nátt, fiskiskapurin var góður, Gordrúgvin hevði góð 7.000 pund, Bragd 9.200, Líðhamar...
16. Okt 2018
Súsanna Smith Johansen hevur framsýning í Betri Banka í Miðvági í oktobur mánaða. Súsanna er úr Havn, men býr nú í Sandavági. Hon hevur...
16. Okt 2018
Sjómanskvinnuringurin í Vestmanna kemur saman í Missiónshúsinum í kvøld, týskvøldið 16.10 kl. 19.00. Vælkomnar! Sjómanskvinnuringurin í Vestmanna. ...
16. Okt 2018
Váðasteinur landar 11.400 pund á Toftum, so gott sum alt er svartkalvi.Teir hava hendan túrin roynt sunnanfyri, teir fóru út11. oktober.VÁÐASTEINURFD 83 -...
16. Okt 2018
Útvið 4.500 pund av útróðrarfiski eru í morgun boðin út á Fiskamarknaðinum.Trýst á avareiðingarstøðini fyri at síggja avreiðingarnar.GÓLVSØLU YVIRLITSølur 16-10-2018 Søla Nr. 102522 ...
16. Okt 2018
Nú er hon í bókabúðunum. Nýggja bókin “Yvir til Bryggjubakka” um tey spennandi sjeytiárini sum útvarpsmaður á varðhaldi í Føroyum og uttanlands. 4. í...
16. Okt 2018
SSL hevur tríggjar avlýsingar fyri veður.16. okt: Avlýsing leið 701Fyri veður koyrir leið 701 ikki meir í dag.16. okt: Avlýsing leið 66Fyri veður siglir...
16. Okt 2018
Føroyska U 17 landsliðið hjá dreingjum tóku øll á bóli, tá teir í gjár smurdu Svøríki av 3-0 við settúrslitunum 25-15, 25-21 og 25-15. ...
16. Okt 2018
Okkara-deildin: Navn Eftirnavn Lið Mál Mál uppá brotskøst...
16. Okt 2018
Soleiðis verða stigini givin. 1 stig fyri áváring, 3 stig fyri útvísing og 5 stig fyri reytt kort.Okkara-deildin: ...
16. Okt 2018
KOYRILÍKINDIDalavegur til Viðareiðis - kl. 08:19 Stívt andøvsgul, í hvirlunum upp til 29 m/sGjáarskarð - kl. 08:09 Stormur, í hvirlunum upp til 31 m/sHøgareyn...
16. Okt 2018
FSF: Føroyska U21-landsliðið hevur ein dyst eftir í hesari undankappingini, sum er á útivølli móti Danmark. Og tað er stórt trýst á dønum....
15. Okt 2018
Radarin hjá Atlantic Airways, sum var umrøddur í Degi og Viku fríggjakvøldið, er fyrst og fremst ætlaður at økja tryggleikan, tá tyrlurnar verða kallaðar...
15. Okt 2018
Bárður Nielsen, formaður í Sambandsflokkinum, hevur sett ríkisumboðnum ein fyrispurning, har spurt verður um nøkur tøknilig ella løgfrøðilig forðing er fyri, at føroyingar kunnu...
15. Okt 2018
Vøksturin í ferðafólkatalinum umvegis Vága Floghavn heldur fram. Til og við september høvdu 300.576 ferðafólk ferðast um flogvøllin. Vøksturin í mun til...
15. Okt 2018
Finnur Fríði, sum hevur verið á sildaveiðu norðanfyri í føroyskum sjógvi, kemur á Tvøroyri um 10-tíðina í kvøld, teir hava 1.500 tons av góðari...
15. Okt 2018
Christian í Grótinum sum hevur verið á sildaveiðu í føroyskum sjógvi norðanfyri, kemur á Fuglafjørð í kvøld fullfermdur av sildafløkum og slógvi.Vit tosaðu umborð...
15. Okt 2018
Hagstovan: Triðja ársfjórðing vóru brúkaraprísirnir 1,7 prosent hægri enn sama ársfjórðing í fjør. Hetta er væl meiri vøkstur enn annan ársfjórðing, tá...
15. Okt 2018
Partrolararnir Falkur og Heykur landa í Runavík. Teir hava tilsamans 100.000 pund.Falkur og Heykur hava roynt eystanfyri, teir fóru út 9. oktober.Skipini fara nú...
15. Okt 2018
Trolbáturin Jens Leon landar í Leirvík, teir hava 23.000 pund.Jens Leon hevur roynt norður úr Mykinesi, teir byrjaðu túrin 9. oktober.JENS LEONFD 830 ...
15. Okt 2018
7 útróðrarbátar selja á Fiskammarknaðinum, fiskiskapurin var góður í nátt, Líðhamar fekk 15.000 pund og Bragd hevði 12.000 pundTrýst á bátarnar fyri at síggja...
15. Okt 2018
H71 tók í gjár ímóti StÍF í Okkara-deildini í hondbólti, og sigast má at H71 smurdi strandingar av.Tað var H71 ið var nógv tað betra...
15. Okt 2018
Neistin og Kyndil leiktu í gjár grannauppgerð í Okkara-deildini í hondbólti, undan dystinum hevði Neistin fult stigatal, meðan Kyndil hevði 4 stig fyri 4...
15. Okt 2018
Í gjár spældu Neistin og Kyndil grannauppgerð í SMS-deildini. Undan dystinum hevði Kyndil einki stig fingið meðan Neistin hevði fingið fýra stig.Dysturin byrjaði sera javnt,...
15. Okt 2018
Oddaliðið í SMS-deildini tók í gjár ímóti botnliðnum í deildini. Tað var H71 ið byrjaði dystin betri, og longu eftir 7. min. var H71 á...
14. Okt 2018
Fjallavatn og longst burtur f.v. Eysturtindur, Árnafjall og Barðið. ...
14. Okt 2018
Hóast nógvir føroyingar ferðast suður til Gran Canaria um veturin, hevur eingin verulig føroysk móttøka verið á miðatlantisku oynni. Hetta fer Sólorka nú at...
14. Okt 2018
FSF: Tað gekk als ikki eftir vild hjá føroyska landsliðnum ímóti Aserbadjan í UEFA Nations League. Gestirnir á Tórsvølli vunnu 3-0. Men liðskiparin...
14. Okt 2018
FSF: Føroyska U21-landsliðið var heilt nær við at fáa fulla úrtøku móti Litava, men langt inni í tíðini, sum dómarin hevði lagt afturat, javnaðu...
14. Okt 2018
FSF: Umleið 2.900 atgongumerki eru seld til UEFA Nations League dystin móti Kosovo. Sostatt eru eini 600 atgongumerki eftir, sum fáast til...
13. Okt 2018
Arctic Voyager kom á Vestmanna um 6-tíðina í kvøld við 850 tonsum av sild, sum teir hava fiskað norðanfyri á umleið 65N og 5V.Teir...
13. Okt 2018
...
13. Okt 2018
Hervið verður kallað inn til árliga aðalfundin, sum verður sunnudagin 28. Okt 2018 - kl. 16:00 í 07 Vestur-húsinum í Sørvági. Skrá sambært viðtøkum felagsins....
13. Okt 2018
KÍF tók í dag ímóti grannunum fyri norðan (VÍF). Tað gjørdist ein javnur og spennandi dystur, meginpartin av fyrra hálvleiki førdi KÍF, men tá...
13. Okt 2018
Hevur tú hug at venja Pilates? So kanst tú gleða teg, tí at Pilates venjing fer at byrja í hugnaligu Beitishúsunum í Miðvági, fyrsta...


text:
Góð ráð í sambandi við keyp
- Hygg eftir lumen heldur enn watt. Styrkin á LED perum verður máld í lumen. Hygg eftir hvat lumen tú skalt velja fyri at fáa somu ljósmongd sum við einari gløðiperu.
- Hygg eftir orkumerkinum og vel LED við A+ ella betur.
- Kanna litin á ljósinum. Heitt ljós á 2.700-3.300 K minnir um gløðiperur. 3.300-5.000 K gevur neutralt ljós meðan yvir 5.000 gevur kalt ljós, sum svarar til dagsljós, mitt á degi. Kaldari ljós enn tað, hóskar illa til bústaðir.
- Vel um perurnar skulu kunna dempast. Tað stendur á pakkanum.
- Kanna eftir hvussu ljósglæman breiðir seg og hygg eftir um peran hóskar til lampuna. Breiddin á ljósgllæmuni er mekt á pakkanum við gradum (°).
- Vel rættan lit og vel í minsta lagi Ra 80.
Skift frá halogen til LED
Skift til dømis 5 halogenspots á 35 watt út við LED – og spar 300 kr. um árið.
Fyrimunir við LED
- Lág orkunýtsla - sum ein sparipera ella enn minni nýtsla
- Long livitíð – 10 - 25 ár
- Bíligasta ljóskeldan yvir tíð
- Tendrar beinan vegin – einki við at bíða sum við spariperum
- Fæst við bæði køldum og heitari, hvítum ljósi
- Harført - tolir rystingar
- Fæst nógvum støddum og formum
- Vælegnað til spots
- Fæst bæði til skrúvusokkul og stiftsokkul
- Inniheldur ikki kyksilvur
Vansar við LED
- Skiftandi góðska
- Dýrt at keypa
- Skal kunna sleppa av við hitan ella styttist livitíðin
- LED at dempa, virkar ikki altíð til verandi innleggingar við gløðiperum ella halogenperum.
- Hevur tú fleiri LED perur í sama rúmi, er ikki altíð vist at tær hava júst sama lit, hóast perurnar eru eins. Hetta sleppir tú undan við at keypa perur úr somu framleiðslurøð.


text:
Kvinnurnar yrkt sang til steypafinaluna
Mikukvøldið skipaðu vit fyri Finalu-café í Bygdahúsinum og nógv fólk møttu upp og hýrurin var góður. Nógv spurdist eisini burturúr tiltakinum. Millum annað settu kvinnurnar hjá StÍF seg saman og yrktu hendan frálíka sangin.
Lag: Sektus og Sekterius
StÍF eigur bestu hondbóltsmenn Teitur, Rúni, Jón og Tummas Simonsen Fríði, Jógvan, Levi, Pætur Joensen Kom vit rópa øll í senn Dávid, Eyðbjørn, Marius, Sámal, Zilber, Jóhannus, Eingin er sum Sveinur málið skjóta kann, Allan sum ein hjørtur rann Borgar kendur sum ein stinnur klettur er, Lítli Pætur nógvar fixar fintur ger Eingin er sum Carsten málið verja kann, Kjartan finnur hvønn ein mann Maður liggur vølli á, Ein er best at rópa á Trúfastur er Rósing spurtin taka má, 12. ár, hann koyrir á


text:
Eirikur Lindenskov 08.08.2018 (17:48)
Birgir missir 66.000 krónur um mánaðin
Tað er ein stórur fíggjarligur smeitur hjá Birgiri Nielsen at leggja frá sær sum nevndarformaður í P/F Betri og sum næstformaður í P/F Betri Banka. Tað kostar honum í beinleiðis mistari inntøku 65.817 krónur um mánaðin.
Birgir Nielsen gjørdist nevndarformaður í Betri P/F í apríl í fjør. Fyri ta tíð var hann nevndarlimur í P/F Betri. Hann var nú eisini næstformaður í nevndini fyri P/F Betri Banka. Tað er fyri hesar báðar nevndarsessir, at Birgir Nielsen til í gjár hevur verið samsýntur við sløkum 70.000 krónum um mánaðin.
Stríðið, sum elvdi til, at Birgir Nielsen nú mátti leggja frá sær, eru um 100.000 krónur, sum Birgir Nielsen gjøgnum ráðgevingarfelag sítt Nira, skal hava fingið. Hann er lagdur undir at hava fingið pengarnar fyri sølu av bygninginum, men sigur sjálvur, at hann hevur fingið tað sum endurgjald fyri leigu av bygninginum.
Málið um hendan bygningin á Kirkjustræti í Hoyvík hevur eisini kostað P/F Betri ein mistan leigusáttmála við Tórshavnar kommunu. Felagið, sum nú eigur bygningin á Kirkjustræti í Hoyvík hevur gjørt leigusáttmála við Tórshavnar kommunu, sum er verdur 27 milliónir krónur. Tórshavnar kommuna var í samráðingum við Betri um at leiga bygningin hjá Betri á Hálsi, sum Brunatrygging í síðari tíð var í.
Sp/F Nira hjá Birgir Nielsen er ein ráðgevingarfyritøka, sum sambært heimasíðuni veitir persónum og fyritøkum ráðgeving og tænastur innan keyp og sølu av fyritøkum, vinnuráðgeving og útleigan av hølum. Áðrenn Birgir Nielsen gjørdist nevndarlimur í Betri samtakinum, segði fyritøkan seg vera eina ráðgevingarfyritøku, »sum bjóðar óhefta ráðgeving innan keyp og sølu av fyritøkum og vinnuognum, umframt aðra vinnuráðgeving«.
Sum nevndarlimur í Betri samtakinum kanst tú ikki kappast við Betri ella nakað av dótturfeløgunum hjá Betri. Tað eru hesar skuldsetingar, sum Birgir Nielsen sigur, hann ikki vil hava skulu geva Betri samtakinum negativa umtalu, tí hevur hann valt at leggja frá sær.
Sambært roknskapunum hjá P/F Betri og P/F Betri Banka merkir tað, at Birgir Nielsen frá í dag at rokna missir slakar 70.000 krónur í løn um mánaðin.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Hevur fiskivinnan nakra framtíð í Føroyum?
Sýnist sum hendan samgongan og hennara ørindasveinar hava fingið dugnaligar reiðarar og fiskifóllk í rangastrúpan. Um ágangurin á reiðarar og fiskifólk heldur áfram, verður ikki lív laga hjá teimum.Føroyar hava ligið fremst í skipaheri síðstu árini, men hvussu leingi verður tað aftrat við Høgna, Aksel og Poul á brúnni. Vit hava verðins bestu skip - ella hava havt. Vit hava verðins besta sjófólk og verðins besta matkova. Hvussu leingi verður tað aftrat ?
Tað sum rørir seg ímillum manningar á uppisjóvarskipum í dag er stóra óvissan sum valdar. Manningarnar vita ikki hvat framtíðin hevur at bjóða. Alt er blivið meir óhugaligt. Nakrir umhugsa sína støðu. Møguliga skuldu teir funnið sær annað tryggari starv. Allarhelst uttanlanda.
Um hetta hendir, so kemur føroyska fiskivinnan at missa nógv gott fólk. Kanska serliga navigatørar, maskinmenn og smiðjumenn í fyrsta umfari, men við tíðini gott og roynt sjófólk á øllum plássum umborð. Vit koma at missa serkunnleika, sum er bygdur upp ígjøgnum ættarlið.
Okkara høvuðsvinna, okkara flaggskip blívur við førda politikkinum afturúrsigld. Hetta kann blíva tungt at heinta innaftur ella ómøguligt. Grannar okkara byggja nýggj hátøknilig skip, men vit føroyingar byggja onki nýtt skip undir teim fortreytunum, sum nú verða stungnar út í kortið. Vit fara at sigla við skipum, sum aðrir hava kasserað.
Spurningurin er eisini um okkara ungu fara at síggja nakra framtíð í fiskivinnuni. Hava tey hug at velja sær starv í eini vinnu við so óvissum fortreytum. Í eini vinnu, har tað verður illa sæð, ella forboðið at tjena nógvar pengar.
Tey velja sær sannlíkt heldur aðrar útbúgvingar, sum geva teimum møguleikar fyri einum almennum tryggum starvi. Helst í høvuðsstaðnum, tí har eru tey flestu. Soleiðis gerst økið uttanfyri miðstaðarøki veikari og veikari. Gjógvin millum miðstaðarøkið og uttanfyri miðstaðarøkið gerst størri og størri. Júst tað øvugta av, hvat javnaðarløgmaðurin Aksel Jóhannesen lovaði at gera. Um tað ikki verður privata fyritaksemi, sum heldur lív í økinum uttanfyri miðstaðin, so fækkast møguleikarnir har, tí hendan samgongan hugsar fyrst og fremst um miðstaðarøkið.
Hví bara menningarkvotur í fiskivinnuni.
Samgongan kundi t.d. eins væl ásett menningarkvotur innanfyri almenn størv. Suðuroy, Sandoy, Vágar, Norðstreymoy, Eysturoy og Norðoyggjar kundu sjálvandi eins væl fingið tillutað sín procentvísa part av almennum størvum eftir fólkatalinum. So kundu fólk við útbúgvingum búð og arbeitt runt alt Føroya land. Ella ynskir samgongan heldur, at fólk við útbúgvingum einans skulu búgva í høvuðsstaðnum og fólk uttan útbúgving skulu búgva aðrastaðni ? Samferðslan er nú so góð, at almenn størv eins væl kunnu liggja uttanfyri miðstaðarøkið. Tey kunnu liggja so gott sum allastaðni. Hetta hevði eisini hjálpt uppá trupulleikarnar við tilkoyringini til høvuðsstaðin.
Sjálvandi ger hendan samgongan ikki tað, tí so missir hon sín parlamentariska meiriluta. Miðstaðarøkið er jú garanturin fyri hesi samgonguni, og tað er her atkvøðurnar eru. Tað er mikið lættari at fara í Eysturoynna og Norðoyggjar og flyta nøkur størv haðani. Hetta verður gjørt undir herrópinum, at fólksins ogn skal deilast út til allar Føroyar, at allar Føroyar skulu mennast, og at ongin skal blíva ov sterkur. Tó skal bara høvuðsstaðurin mennast við føstum, tryggum almennum størvum.
Elsebeth Mercedis Gunnleygsdóttur


text:
Við hesi tænastu sleppur tú undan at halda eyga við fíggjarmarknaðunum, og tú sleppur undan ábyrgdini av at taka avgerð um, nær virðisbrøv skulu keypast ella seljast.
Ognarrøkt gevur tær møguleika fyri at fáa størri avkast, enn um peningurin stendur á vanligari kontu.
Í avtaluni um ognarrøkt verður hædd tikin fyri, hvussu váðafús/ur tú ert og býtið millum lánsbrøv og partabrøv verður hareftir. Tá vit gera íløgur fyri teg, verður hetta altíð gjørt í samsvari við avtaluna.
Tú fært regluliga uppgerð og kunning sendandi, eins og vit tosa við teg um tínar íløgur.


text:
- Tíðindi, mentan og ítróttur
Amerikanskur ungdómur ov feitur
Amerikanska verjan hevur trupult við at kalla ungdóm inn til hernaðartænastu.
Sambært nýggjari kanning frá Strong Nation, sum er ein amerikanskur felagskapur knýttur at herinum, er gott og væl ein triðingur av amerikanska ungdóminum ov tjúkkur til at verða innskrivaður í herin.
Amerikanska verjumálaráðið hevur frammanundan trupulleikar við at kalla ungfólk inn til hernaðarliga tænastu, og nýggjasta kanningin gevur greiðar ábendingar um orsøkina til trupulleikan.
- Fiti hevur leingi hótt heilsuna í hesum landinum. Trupulleikin gerst alsamt verri, og fiti er eisini ein hótti móti amerikansku tjóðartrygdini, stendur millum annað at lesa í frágreiðingini, sum er gjørd av pensjoneraðum herovastum og herflotastjórum.
Ætlanin fyri 2018 var at kalla inn 76.500 fólk, men seinasta mánað boðaði amerikanska verjan frá, at tað einans varð eydnast at kalla inn 70.000. Hetta er fyrstu ferð í 13 ár, at tað ikki er eydnast at liva upp til ætlaða málsetningin, skrivar danska kringvarpið.
Sambært kanningini er fiti orsøkin til, at 70 prosent av amerikanskum ungdómi millum 17-24 ár ikki megna at klára krøvini, sum skulu klárast, fyri at tæna verjuskyldina.
- Ein stórur partur av amerikanskum ungdómi vigar ov nógv, og væntandi fer hetta at halda fram, uttan so at tiltøk verða sett í verk, sum eggja ungdóminum at liva sunnari, stendur í frágreiðingini.
Amerikanski verjumálaráðharrin, Jim Mattis, sigur seg stúra fyri gongdini viðvíkjandi innkallingartrupulleikinum.
Sí eisini


text:
Fróðskaparsetrið hevði sett saman eina rúgvismikla skrá og millum panelluttakararnar vóru nógvir áhugaverdir serfrøðingar, bæði úr Føroyum og úr øðrum londum. Formaðurin í Ferðavinnufelagnum, Árni Olsen, fekk høvi at byrja tann næsta ráðstevnudagin við einum fyrilestri um støðuna í ferðavinnuni í Føroyum.
Ráðstevnan var skipað við fyrilestrum, panelkjakum og verkstovum. Á skránni var skipanin av eini ábyrgdarfullari ferðavinnu, íverksetan innan ferðavinnuna, ábyrgdarbýtið í ferðavinnuni, loyvir og náttúruvernd, fíggjarlig burðardygd í ferðavinnuni og útbreiðslan av ferðavinnuni í Føroyum. Visit Faroe Islands nýtti eisini høvi at vísa fram nýggju skeltini, ið framyvir skulu hjálpa ferðafólkum at vísa virðing fyri landi og íbúgvum her á landi.
Filmurin MØGULEIKAR & AVBJÓÐINGAR INNAN FERÐAVINNUNA kann síggjast her.


text:
Tíðirnar broytast, og vit broytast við
TB | 13/10/12Starvsnevndin hjá Tvøroyrar Bóltfelag, saman við nýútnevnda ítróttarstjóra felagsins, Hans Fróða Hansen savnaðu í kvøld allar leikararnir í vaksnamannadeildini til fund. Á fundinum bleiv tikið samanum, júst farna kappingarár, og kunnað varð eitt sindur um, ætlanirnar fyri komandi ár. Heilt fitt av leikarum møttu, og menn vóru enn merktir, av øllum tí positiva frá farna kappingarári. Tað tóktist, sum sat spenningurin enn í teimum, og tí var lagið lætt og gott.
Tíðin arbeiðir fyri TB
TB megnaði akkurát at halda seg yvir B68, tá alt varð talt saman, eftir seinasta bríksl í 2012, og tað er TAÐ, sum er av størsta týdningi. Nú verður fokuserað frameftir, tóktust allir at vera samdir um á fundinum í kvøld. Nýggi ítróttarstjórin hjá Tvøroyrar Bóltfelag, Hans Fróði Hansen tosaði fyri leikarunum, og legði fram, hvørjar ætlanir felagið hevur fyri framtíðina. Ikki bert komandi ár, men ætlanin er, at tað verður ein langsiktað ætlan, sum felagið so fer at fylgja.
TB skal hava eitt konsept
Navnframi leirvíkingurin, sum kom til Tvøroyrar Bóltfelag undan júst farna kappingarári, er nú settur sum ítróttarstjóri í felagnum, og hansara uppgávur verða munandi øðrvísi í ár, í mun til í fjør, tá starvsheitið var hjálparvenjari. Sum ítróttarstjóri fer Hans Fróði, saman við starvsnevndini, og venjarunum í felagnum, at uppbyggja eina spæliætlan, ella eitt konsept.
TB spæliætlanin, ella hvat heitið hendan fær, fer at vera okkara máti at spæla fótbólt, og við hesum fáa vit styrkt enn meira um felagskensluna. Hendan spæliætlan skal ikki einans fylgjast av vaksnamannadeildunum, men eisini av ungdómsliðunum. Líka frá teimum minstu, um seks ára aldur, og líka til Effodeildina, skulu somu grundprinsippir vera galdandi, og øll skulu venjast miðvíst, til at fylgja hesari TB ætlan. Vit koma at hoyra meira um hesa ætlan seinni, um til dømis, hvussu hon endaliga fer at síggja út, og hvat fokuspunktini fara at verða.
Fleiri og fleiri feløg kring heimin hava sítt egna konsept, og øll lið teirra fylgja ætlanini til fulnar. Hetta fer nú at verða roynt í TB, og vit, sum varða av felagnum eru sera glað fyri at síggja, at felagið er eitt so sunt og vælvirkandi felag, sum ikki bara er virkið, meðan kappingin er í gongd, men til allar tíðir roynir at menna seg, og samstundis býin kring felagið.
TB er, og verður verandi eitt slóðbrótandi ítróttarfelag, og hóast ágangurin hevur verið stórur, so hóra okur undan. Tað koma okur altíð at gera, tí aldargamla kampróp okra ljóðar, OKUR VILJA VINNA.
Fyrireikingarnar byrja tíðliga
Fyri at vera so klárir, sum yvirhøvur til ber, tá kappingarárið 2013 verður bríkslað í gongd, fara venjingarnar hjá teimum vaksnu í gongd fyrst í november. Væntandi verður ein venjingarlega løgd inn í ætlanina eisini. Meira um venjingarleguna, og annað, sum fyriferst í okkara kæra felagi, fæst at vita í morgin


text:
Býráðsfundur 29.11.2012 kl. 17:00
Býráðslimir:
Magnus Rasmussen, Sæunn Ó. Hansen, Beinta Olsen, Klæmint Østerø, Bjarni Kjeld, Arnfinn Langgaard, Karl Rasmussen, Kristian Gaardbo, Fríðbjørg Weihe, Hans Jákup Johannesen, Kári E. Jacobsen
1.
12/00269: Umsókn um byggiloyvi til Depil til fjølbrekað børn og ung.
Arkitektar 99 søkja, vegna Landsverk, um byggiloyvi til Depil til fjølbrekað børn og ung, á matr. nr. 84 í Runavík. Søkt verður eisini um frávik frá nýtslustiginum frá 0,40 til 0,44.
Tilmæli frá Teknisku deild:
Tekn. deild mælir til at játta byggiloyvi smb. innsendu tekningum. Eisini mælir Tekn. deild til, at frávik verður givið smb. § 10 í Almennu byggisamtyktini um nýtslustig og starvsfólkaparkeringsstøðlum.
-Byggi- og býarskipanarnevndin mælir til at taka undir við tilælinum frá Tekn. deild.
-Býráðið hevur á fundi 29/11-2012 einmælt samtykt at fylgja tilmælinum frá Byggi- og býarskipanarnevndini.
2.
12/00970: Víðkan av havnarøkinum á Glyvrum.
Í samband við at Bakkafrost søkir um at víðka virkið á Bakka, verður neyðugt at víðka havnaøkið, um tað skal verða møguligt at byggja út.
Tilmæli frá Teknisku deild:
Neyðugt verður við broyting av byggisamtyktina og mælir Tekn. deild til at víðka D4-økið á Bakka við uml. 15.000 m2 og at broytingin verður lýst og framløgd, so hon kann verða løgd fyri Innlendismálaráðið til góðkenningar.
-Byggi- og býarskipanarnevndin mælir til at taka undir við tilmælinum frá Tekn. deild.
-Býráðið hevur á fundi 29/11-2012 einmælt samtykt at fylgja tilmælinum frá Byggi- og býarskipanarnevndini.
3.
12/00974: Eykajáttan til íløgur í 2012.
Fíggjarnevndin mælir til eina eykajáttan í 2012 áljóðandi 6,2 mió. til hesi øki:
Tekniska økið 600.000
Vinnu- og havnarøkið 4.050.000
Mentanarøkið 1.550.000
-Býráðið hevur á fundi 29/11-2012 einmælt samtykt at fylgja tilmælinum frá Fíggjarnevndini.
4.
12/00978: Broyting av býarplaninum í Runavík.
Í samband við bygging av vardum íbúðum í Runavík, verður neyðugt at broyta ein part av E1-økinum til B1-øki og mælir Tekn. deild til, at ein uml. 8m breiður geiri verður lagdur afturat B1-økinum.
-Byggi- og býarskipanarnevndin mælir til at taka undir við tilmælinum frá Tekn. deild.
-Býráðið hevur á fundi 29/11-2012 einmælt samtykt at fylgja tilmælinum frá Byggi- og býarskipanarnevndini.
5.
12/00906 og 12/00399
Boriloyvi til jarðhita á privatum grundstykkjum.
Byggi- og býarskipanarnevndin mælir til at játta Demich boriloyvi til jarðhita smb. Løgtingslóg nr. 22. frá 16 mars 2012 og kunngerð nr. 101 frá 15 oktober 2012.
-Byggi- og býarskipanarnevndin mælir til at taka undir við tilmælinum frá Tekn. deild.
-Býráðið hevur á fundi 29/11-2012 einmælt samtykt at fylgja tilmælinum frá Byggi- og býarskipanarnevndini.
6.
12/00904: Ferðavinnan í Eysturoy søkir um skattafrælsi.
Fíggjarnevndin hevur, eftir tilmæli frá Fíggjardeildini, mælt til at veita skattafrælsi til Ferðavinnuna í Eysturoy.
-Býráðið hevur á fundi 29/11-2012 einmælt samtykt at fylgja tilmælinum frá Fíggjarnevndini um at játta umsóknini.
7.
12/00908: OM Føroyar søkir um skattafrælsi.
Fíggjarnevndin hevur, eftir tilmæli frá Fíggjardeildini, mælt til at veita skattafrælsi til OM Føroyar, sum er ein tvørkirkjuligur bólkur, sum hevur til endamál at boða kristindómin um allan heimin.
-Býráðið hevur á fundi 29/11-2012 einmælt samtykt at fylgja tilmælinum frá Fíggjarnevndini um at játta umsóknini.
8.
12/00801: 2. viðgerð av fíggjarætlanini fyri 2013 fyri Runavíkar kommunu.
Fíggjarnevndin mælir til at góðkenna uppskotið til fíggjarætlan fyri 2013
Inntøkur 119,5
Útreiðslur:
Rakstur 85,7
Fíggjarkostn. 14,3
Íløgur 55,0 155,0
Hall - 35,5
Sum verður at fíggja við 30 mió. lántøku (fimleikarhøllin) og 5,5 mió. úr gjaldførinum.
Mælt verður til at áseta skattaprosentið til 22,00% (óbroytt) og barnafrádráttin til kr. 5.000,00. (hækking uppá 500 kr)
-Býráðið hevur á fundi 29/11-2012 einmælt samtykt at fylgja tilmælinum frá Fíggjarnevndini.


text:
Orð: Wilhelm A. Wexels
Týtt: Victor Danielsen
1. Undir krossi lá hin leiðin harða,
Jesus mátti ganga foldum á,
hann ígjøgnum deyðan mátti fara,
áðrenn lívsins krans hann kundi fá.
2. Undir krossi gremja er og grátur,
hjartans ynski doyggja ei so lætt,
vætast eygað má og tagna látur,
áðrenn krossins leið vit læra rætt.
3. Undir krossi kann tó hjartað smíla,
tá tað eina Jesus elska kann,
undir krossi kann tó hjartað hvíla,
tá tað bert kann trúgva rætt á hann.
4. Undir krossi verður krúnan vunnin,
lívsins krúna, glitrandi og bjørt;
hon ígjøgnum freistingar varð funnin,
gjøgnum tol, tá náttin mest var svørt.
5. Undir krossi hvørt eitt gudsbarn gongur,
tó á øll ei líka verður lagt,
undir krossi ljóðar teirra songur,
har tey tolin, sameint halda vakt.
6. Men tá endað er øll krossins møði,
málið nátt, og strítt hitt góða stríð,
tá í Himlinum í frið og frøi
sálin hvíla skal í alla tíð.


text:
Orð: Zacharias Zachariassen
Lag: Jens Guttesen
1. So stilt Guds Andi hoyrist at tala
og fylla hetta hús,
sum dúva kenst hann dala,
hoyrast kann hans sús:
„Áh, sál, tær bíðar sorg ella sæla,
sum svevur syndarús!
2. Um synd, um rættvísi og um dómin
eg sannføra teg má.
Skjótt svinnur syndaróm’rin –
ævin byrjar tá.
Men nú tær lýsir frelsunarljómin,
og náði er at fá.
3. Í dag, í kvøld, ja, í hesum tíma,
hoyr eyma kallið mítt,
og áðrenn fer at skýma,
herð ei hjarta títt!
Eg stríðist enn, men skjótt má eg rýma –
tá tagnar kall mítt blítt!“
4. Áh, spotta, sløkk og sær ei Guds Anda,
so burt hann vendir sær.
Hann vísir tær tín vanda,
bjarging boðar tær.
Áh, lat hann meir ei bønandi standa
og ikki fáa svar.


text:
Á kunningartiltaki, sum Vinnuhúsið og Uttanríkis- og vinnumálaráðið skipaðu fyri í Vinnuhúsinum hósdagin 16. mars, greiddi Poul Michelsen, landsstýrismaður, frá status og ætlanunum hjá Landsstýrinum á handilsøkinum.
Landsstýrismaðurin greiddi frá, at eitt av eyðkennunum við arbeiðinum innan handilspolitiska økið er, at arbeiðið hevur ofta ein sera langan tíðarhorisont.
Uttanríkishandil Føroya er alsamt vaksandi og Føroyar eru meira enn nakað land á okkara leiðum tengt at frælsum handli við umheimin, tá ið ræður um búskap og vælferð, og framhaldandi menningina av okkara samfelagi.
ES-marknaðurin hevur søguliga verið tann størsti hjá føroyskum útflutningi. Útflutningsmynstrið er tó broytt nakað seinastu árini, tó so, at ES marknaðurin framvegis er ein støðugur og gjaldførur marknaður við skipaðum heilsufrøðiligum viðurskiftum.
Nógv orðaskifti hevur verið um tørvin á betri marknaðaratgongd til ES marknaðin fyri føroyskar fiskavørur. Sum støðan er nú hava flestu føroysku fiskavørurnar tollfría atgongd til ES marknaðin, og eru tær nevndar í einum sonevndum positivlista.
Verður samanborið við okkara grannalond, Noreg og Ísland, so stendur okkara sáttmáli við ES sum heild ikki aftanfyri handilssáttmálarnar, sum hesi lond hava við ES.
Tað eru tó avmarkingar á ávísum lidnum vørum. T.d. eru tollfríar kvotir á summum vørum og hareftir er tollur á. Og ein stór avbjóðing er tollurin á 25% fyri niðursjóðaðan makrel.
Tað besta hevði sjálvandi verið, um frí marknaðaratgongd var fyri allar fiskavørur. T.d. hava ES og Kanada nýliga gjørt nýggja fíggjar- og handilsavtalu (CETA). Við gildiskomuna av CETA-avtaluni verða uml. 96% av tollinum á fiskavørum strikaður beinanvegin, og sjey ár eftir hetta verður tollfrælsi fyri allar fiskavørur. Kanada er millum tíggju teir størstu fiskavøruframleiðararnar í heiminum.
Ætlandi verður fundur í felagsnevndini undir handilssáttmálanum í heyst, har ynskini frá vinnuni um ábøtur í mun til sáttmálan kunnu verða tikin upp. Tá er umráðandi at kunna vísa á ítøkiliga tørvin á batum í handilsavtaluni.
Eisini verður kannað, um áhugi er í eini breiðari tilgongd at styrkja samstarvið við ES.
Uttanríkis- og vinnumálaráðið arbeiðir framhaldandi við at fáa í lag handilssáttmála við Kina. Hetta er sera umráðandi og hevur hægstu raðfesting, so at okkara útflutningsvinna ikki kemur í eina verri støðu á kinesiska marknaðinum enn kappingarneytarnar.
Eftir ferðina til Kina í fjør, verður nú uppfylgjandi arbeiði gjørt til tess at koma nærri eini støðu, har ið tað vónandi ber til at fáa í lag veruligar samráðingar um fríhandilssáttmála.
Tað, sum er galdandi fyri Kina, er í høvuðsheitum eisini galdandi fyri Korea. Fyrr hevur verið vitjað í Seoul og innleiðandi fundirnir vóru góðir. Umboð fyri Suðurkorea hava síðani verið á vitjan í Føroyum, og jalig gongd er á málunum um at betra handilsligu sambondini landanna millum.
Uppskot til samstarvskarm er latið Suðurkorea, og Føroyar fingu MFN støðu 1. mars. Partarnir eru nú í samskifti um handilssáttmála.
Útflutningurin til USA hevur verið vaksandi seinni árini. Talan er mest um laks. Tað eru ikki stórvegis trupulleikar við útflutningi til amerikanska marknaðinum í løtuni. Føroyar og USA hava tó tosað um at skipa eitt forum, har partarnir kunna umrøða áleikandi mál.
Arbeitt verður við at betra um handilsviðurskiftini við Brasil eftir ynski frá vinnuni. Fyrstu stigini eru tikin til at gera heilsufrøðiliga avtalu landanna millum. Útgreinandi viðurskifti um Føroyar, ið myndugleikarnir í Brasilia hava ynskt er sent brasilskum myndugleikum.
Landsstýrismaðurin kom eisini inn støðuna viðv. útflutningi til Turkalands og Russlands.


text:
Føroyska músin
Føroysku mýsnar í Hesti, Fugloy, Mykinesi og Nólsoy eru vestanmýs, meðan tær í Sandoynni og í Havnini eru ein blandingur av vestan- og eystanmýs.
Hetta er nú endaliga staðfest við DNA-kanningum, sum Heidi Hansen og Noomi Gregersen hava gjørt í samband við bacherlorútbúgvingina í lívfrøði á Náttúruvísindadeildina á Fróðskaparsetrinum. Heitið á ritgerðin er:
"A study on the Faroese mice: an attempt to clarify whether the Faroese mice are Mus musculus musculus or Mus musculus domesticus, if the mice are different between the islands and the origin of the mice"
Endamálið við kanningini var at staðfesta, hvat slag av mús vit hava í Føroyum, og hvaðani føroyska músin hevur sín uppruna.
FØROYSKA MÚSIN ER ØÐRVÍSI
Føroysku mýsnar eru í nógvar mátar øðrvísi, enn vit kenna tær aðrastaðni. Serliga er tað støddin, ið granskarar hava givið sær far um. Føroyska músin er norðasta villa húsmúsin, ið livir frítt úti í náttúruni. Húsmýs eru vanliga kendar fyri at liva tætt upp at húsum, har fólk búgva. Men í Føroyum uppføra tær seg øðrvísi, tí flestu teirra liva vilt úti í náttúruni alt árið. Hetta er ikki kent í øðrum londum. Møguliga er tað hetta, ið hevur givið henni longri afturbein, so hon betur kann renna og klintra í fjøllum og fuglabjørgum. Tað, at mýsnar í Føroyum liva lutvíst avbyrgdar, sum eitt nú í Fugloy og í Mykinesi, kann eisini hava ført við sær, at tær fáa eginleikar, ið er ein serlig tillaging til júst hetta staðið. Hetta ger, at munur verður millum mýsnar í teimum ymisku oyggjunum.
HVAÐANI KEMUR FØROYSKA MÚSIN?
Tá ið mýs ikki klárar at svimja serliga langt, tykist ongi ivi vera um, at húsmúsin ótilætlað er innførd til Føroya av fólki. Men so er spurningurin, hvør hevur borið hana higar: Vóru tað teir írsku munkarnir, ið fyrstir búsettu seg her, ella vóru tað víkingarnir, ið komu seinni. Ella kanska vóru tað sjórænararnir, ið komu higar við jøvnum millumbili? Í dag ber til at avdúka hetta við DNA-kanningum.
EYSTANMÚS ELLA VESTANMÚS?
Granskarar skilja í dag í millum tvey sløg av húsmýs: Eystanmús (Mus musculus musculus) og vestanmús (Mus musculus domesticus). Um okkara leiðir finst eystanmúsin í Íslandi, Norra, Svøríki og í eystari parti av Danmark, meðan vestanmúsin livir í Týsklandi, vestara parti av Danmark, og í teimum bretsku oyggjunum. Tað er tó ikki heilt greitt, hvat av hesum báðum músasløgunum, vit hava í Føroyum. Er músin komin sunnanífrá við teimum írsku munkunum ella víkingum úr Hetlandi, Orknoyggjunum ella Írlandi, so er helst talan um vestanmús, sum vit hava í Føroyum. Eru tað hinvegin víkingarnir úr Norra ella eystanífrá, sum hava borið okkum hana, so er tað eystanmúsin, sum vit hava í Føroyum.
Kanningarnar hjá Heidi og Noomi skuldu avdúka hendan loynidómin. Við nýmótans DNA-tøkni, ber til staðfesta, um talan er um eystan- ella vestanmús, sum vit hava í Føroyum. Eisini ber til, við vitanin um arvaeindirnar, at siga, hvør ið hevur borið okkum hana. Kanningin vísti, at mýsnar í Hesti, Fugloy, Mykinesi og Nólsoy eru vestanmýs og líkjast mest mýsnum í Danmark, Týsklandi og Svøríki, meðan mýsnar í Sandoynni og í Havnini eru ein blandingur av báðum sløgunum og líkjast mýsnum úr Norra og Bretlandi.
Les eisini greinina “Í fótasporunum hjá føroysku músini” sum Noomi Gregersen skrivaði í Dimmalætting 1. juni 2007.
EyM
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
- Tíðindi, mentan og ítróttur
Miðflokkurin vil hava stórar broytingar
Uppboðssøluparturin skal minka munandi, tí bara nýtt tilfeingi skal seljast á uppboðssølu.
Reglurnar fyri antitrust skulu vera munandi linari, enn samgongan vil.
Skattafría grundarupphæddin skal fáa frið, og hon skal hækkast til tað støðið, hon var á, áðrenn samgongan lækkaði hana.
Og fólkaatkvøða skal verða um hjúnarbandslógina áðrenn 1. juli næsta ár.
Tað eru nøkur av punktunum í samráðingarupplegginum, sum Miðflokkurin hevur latið løgmanni, og sum Kringvarpið hevur fingið fatur á.
Politiska kósin skal broytast munandi, um Miðflokkurin skal gera samgongu við Javnaðarflokkin, Tjóðveldi og Framsókn.
Vil gera nýggja samgongu
Aksel V. Johannesen, løgmaður, hevur vent sær til Miðflokkin fyri at kanna, hvat skal til fyri, at Javnaðarflokkurin, Tjóðveldi, Framsókn og Miðflokkurin kunnu skipa samgongu.
Tað hevur løgmaður gjørt, tí hann hevur eftir øllum at døma ikki undirtøku í samgonguni fyri uppskotinum um sjófeingi, sum skjótt hevur verið til viðgerðar í vinnunevndini í tveir mánaðir.
Jenis av Rana, formaður í Miðflokkinum, hevur sent løgmanni skriv við 18 punktum, sum Bill Justinussen og hann vilja hava við í eitt samgonguskjal.
Og teir vilja, at uppboðssøluparturin skal minka munandi, um Miðflokkurin skal vera við til at gera fiskivinnunýskipanina, umframt at reglurnar um antitrust skulu vera munandi linari.
Í sjálvum samráðingarupplegginum, sum Miðflokkurin hevur sent løgmanni, stendur annars, at uppskotið um sjófeingi skal takast aftur, og at verandi skipan skal halda fram í eitt ella tvey ár, meðan roynt verður at finna semju um uppskotið.
Men Javnaðarflokkurin, Tjóðveldi og Framsókn taka ikki undir við tí.
Tí fer Miðflokkurin ístaðin millum annað at krevja, at uppboðssøluparturin skal minka munandi, og reglurnar um antitrust skulu verða linari.
Og Miðflokkurin vil eisini hava eina fólkaatkvøðu næsta ár um broytingarnar, sum eru framdar í hjúnarbandslógini.
Miðflokkurin skal í landsstýrið
Í samráðingarupplegginum ger Miðflokkurin eisini vart við, at flokkurin skal hava eitt umboð í landsstýrinum, og Miðflokkurin vil eisini hava formannin í fíggjarnevndini í løgtinginum. Tað vil siga, at nýval skal vera av øllum nevndunum í løgtinginum.
Í stjórnarskipanini skal eisini nágreinast, at Føroyar byggja á kristnan grundvøll, og at øll hava rætt til lív frá gitnað til nátúrligt andlát, heldur Miðflokkurin.
Munandi átøk skulu eisini gerast í fosturtøkulógini, og familjur, sum umhugsa fosturtøku, skulu hava munandi betri hjálp, enn tær fáa nú.
Miðflokkurin vil eisini, at Føroyar verða partur av royndarverkætlanini við medisinskum kannabis, sum danska fólkatingið ætlar at samtykkja í hesum árinum.
KVF skal ikki broytast
Eitt punkt í samráðingarupplegginum er eisini, at kringvarpsgjaldið skal avtakast. Men Miðflokkurin hevur fingið at vita frá samgonguflokkunum, at tað verður ikki partur av teimum komandi samráðingunum. Miðflokkurin hevur eisini slept tí kravinum.
Annað, sum Miðflokkurin vil hava við í eitt samgonguskjal er, at bústaðarpolitikkurin og Bústaðir skulu endurskoðast, so betri pláss verður fyri barnafamiljum og sperdum familjum annars á bústaðarmarknaðinum.
Eisini skal meginreglan vera, at færri pengar skulu eisini setast í Búskapargrunnin, um vælferðartænastur eru undir trýsti, pengar skulu setast av til tunnlarnar norður um fjall, og farleiðin út í Hest skal eisini loysast.
Fara nú at samráðast
Hetta er eitt samráðingarupplegg, sum Javnaðarflokkurin, Tjóðveldi og Framsókn nú fara at taka støðu til.
Jenis av Rana, formaður í Miðflokkinum, ger kortini greitt, at krøvini til fiskivinnunýskipanina, pensjónsnýskipanina og stjórnarskipanina eru at kalla ófrávíkilig krøv.
Annars hevur samband ikki verið millum samgonguna og Miðflokkin, síðan Jenis av Rana sendi samgonguni samráðingaruppleggið fríggjadagin.
Jenis av Rana verður burturstaddur hesa vikuna, og hann roknar ikki við, at endalig støða verður tikin til eitt samgongusamstarv hesa vikuna.
Sí eisini


text:
Erik Nielsen verður hjálparvenjari í Kolding
Erik Nielsen, ið hevur drúgvar royndir sum venjari í Føroyum, hevur skrivað undir sáttmála sum hjálparvenjari hjá besta liðnum hjá Kolding.
Erik Nielsen, ið mest er kendur sum venjari í kvinnufótbólti í Føroyum, verður nú hjálparvenjari hjá besta mansliðnum hjá Kolding IF. Kolding spælir í 2.deild, sum er triðbesta deildin í Danmark.
- Eg var ógvuliga glaður, tá eg fekk starvið. Hettar er eitt stórt stig, og eg eri spentur hvussu tað fer at ganga.
Tað sigur Erik Nielsen, sum ídag, leygardag 13. januar, hevur gjørt avtalu við Kolding um, at hann verður hjálparvenjari næsta hálva árið.
Fyrr enn ætlað
Erik Nielsen er ættaður úr Argentina, men hevur búð í Føroyum seinastu 10 árini. Hann hevur fingið góð úrslit sum venjari við eitt nú kvinnunum hjá KÍ, og í ár stóð hann á odda fyri liðnum hjá EB/Streymi/Skála, ið vann greipuna í bestu kvinnudeildini.
Í november ífjør flutti hann og familjan til Odense at búgva, tí sonur teirra við autismu skal ganga á einum serskúla.
Erik Nielsen sigur, ætlanin var fyrst og fremst at geva sær góðar stundir at finna eitt felag.
Men við hjálp fra beiggja sínum, sum hevur spælt í Kolding, fekk hann í lag eina samrøðu við ítróttarsjóran Ulrik Pedersen. Ulrik Pedersen skoraði annað av málinum, tá OB vann 2-0 á Real Madrid í 1994.
Eftir samrøðu við hann og venjaran Anders Jensen fekk Erik Nielsen starvið.
- Eg hevði ikki væntað at fingið eitt venjarastarv í 2. deild beinavegin. Eg hevði hugsað, at eg fyrst skuldi byrja við einum venjarastarvi í lægru deildunum fyri síðani at arbeiða meg uppeftir, sigur Erik Nielsen.
Vil liva av fótbóltinum
Erik Nielsen hevur A-venjaraútbúgvingina. Fyri at taka hægstu útbúgvingina skal ein hava nógvar royndir. Tær royndirnar kann Erik Nielsen fáa í Danmark.
- Hettar er eitt felag, sum ætlar at flyta upp, so tey krevja nógv av mær. Eg skal millum annað standa fyri at greina dystirnar hjá liðnum, og eg havi longu greina fýra dystir hjá teimum, sigur Erik Nielsen.
Erik Nielsen sigur, at ein vansi er, at hann ikki kennir umstøðurnar og spælarnar í donsku aðru deild so væl. Tí hevur tað kravt nakað av fyrireikingararbeiði.
Sáttmálin við Kolding er ikki ein fulltíðarsáttmáli. Erik Nielsen sigur, at hann hevur ein dreym um at liva av fótbóltinum.
- Eg eri framsøkin. Eg vil fegin liva av at vera venjari og byrjaði sum rættiliga ungur. Eg havi miðvíst miða uppeftir, so hetta var sum at skora í Champions League, sigur Erik Nielsen.
Umframt at hava verið venjari hjá kvinnuliðum í Føroyum, so hevur Erik Nielsen eisini royndir sum hjálparvenjari hjá besta mansliðnum hjá KÍ, sum venjari hjá 1. deild og dreingjum og unglingum. Sjálvur heldur hann, at hesar royndirnar komu honum til góðar, tá starvið sum hjálparvenjari í Kolding skuldi setast.
Nógvu royndirnar í kvinnufólti kundu eisini tala fyri einum starvi, sum venjari hjá onkrum kvinnuliði í Danmark.
- Einki ringt um kvinnufótbólt, men møguleikarnir eru bara betri innan mansfótbólt, um ein skal liva av tí, sigur Erik Nielsen.
Royndartíð
Erik Nielsen hevur eitt hálvt ár at prógva, at hann er nóg dugnaligur at vera hjálparvenjari í Kolding. Tað er ein góð skipan fyri báðar partar, heldur hann.
- Tað eri eg nøgdir við. Tey vilja vilja kenna meg betur og eg má eisini fáa míni viðurskiftir at hanga saman og so fái eg at síggja, um hetta er nakað fyri meg, sigur Erik Nielsen.
Venjingin hjá Kolding byrjar mánadagin 15. januar. Longu dagin eftir skulu teir spæla venjingardyst móti superligafelagnum Sønderjyske.